@uz24xabar - Статистика канала UZ24. Telegram Analytics\n@uz24xabar Нравится 2\nТелефон Бозор Ⓜ\nКаналы, которые цитирует @uz24xabar\n26 Jan, 08:44\nUZ24 26 Jan, 16:26\nАҚШнинг 20 долларлик банкноталарида афроамерикалик аёл сурати пайдо бўлиши мумкин\nUZ24 26 Jan, 13:55\n⚡Республика махсус комиссиясининг қарори билан жорий йилнинг 28 январидан бошлаб санитария-эпидемиологик талабларга қатъий риоя этган ҳолда концерт ва томоша тадбирларини ташкил этишга рухсат берилди.\nЖумладан, концерт ва томоша тадбирларини ўтказиш бўйича қуйидаги талаблар белгиланди:\n✅ концерт саройларининг томошабин сиғимини инобатга олган ҳолда томошабинлар сонини 50 фоиздан оширмаган ҳолда ташкил этиш;\n✅ концерт саройларининг томошабин ўриндиқларидан оралиқ масофани сақлаган ҳолда фойдаланилишини таъминлаш ва бу борада оралиқ масофани сақлаш учун талаб этиладиган ўриндиқларни консервация қилиш;\n✅ концерт саройларига ташриф буюрувчи томошабин ҳамда хизмат кўрсатувчи ходимлар қатъий ниқобда (маскада) бўлиш.\nUZ24 26 Jan, 13:31\n⚡Москвада намойишчилар полиция ходимларини қорбўрон қилишди. 👮🏻♀\nЭслатиб ўтамиз, жорий йилнинг 18 январь куни Россияга қайтган сиёсий мухолифат раҳбари Алексей Навальнийнинг қамоққа олиниши ортидан мамлакат бўйлаб норозилик намойишлари бошланиб кетди.\nUZ24 26 Jan, 12:56\n⚡Тожикистон раҳбари мамлакатнинг коронавирус устидан ғалаба қозонганини эълон қилди\nТожикистон президенти Эмомали Раҳмон парламентга қилган мурожаатида мамлакат коронавируснинг янги турини бутунлай енгиб чиққанини эълон қилди.\n“Ҳозир Тожикистонда коронавирус йўқ, у бизнинг мамлакатимиздан бутунлай йўқ қилинди”, деган у.\nШундай бўлса-да Тожикистон раҳбари барча хавфсизлик ва санитария талабларига амал қилиш кераклигини таъкидлаб ўтган.\nТожикистон Соғлиқни сақлаш вазирлигининг маълумотларига кўра, қўшниларимизда 15 кундан буён COVID-19га чалиниш билан боғлиқ янги ҳолатлар қайд этилмаяпти.\nUZ24 26 Jan, 10:53\nUZ24 26 Jan, 10:05\nUZ24 26 Jan, 09:48\nUZ24 26 Jan, 09:17\nUZ24 26 Jan, 08:44\nРепост из: Uz24 SPORT\n«Атлетико Мадрид» Ўзбекистонда футбол академиясини ташкил этишни таклиф қилди\nUZ24 25 Jan, 19:51\nЎтган соатларнинг энг асосий хабарлари\n💥Бугун соат 16:50ларда Тошкент шаҳар Мирзо Улуғбек тумани “Бўз 2” даҳасида тўхтаб турган “Нексия”нинг газ баллонида чақнаш содир бўлган. Чақнаш натижасида автомобиль яқинида тўхтаб турган “Нексия-3”, "Спарк" ва иккита "Матиз" ҳам техник шикастланган. Тан жароҳати олганлар йўқ.\nҲодиса юзасидан Тошкент шаҳар ФВБ ва ИИББ ЙҲХБ томонидан суриштирув ишлари олиб борилиб, чақнаш сабабларига аниқлик киритилмоқда.\n🗳Олий Мажлис Қонунчилик палатасининг навбатдаги мажлисида депутатлар Сайловга оид қонун лойиҳасини биринчи ўқишда кўриб чиқдилар. Қонун лойиҳаси билан Ўзбекистон Республикасининг Конституцияси, “Референдум якунлари ҳамда давлат ҳокимияти ташкил этилишининг асосий принциплари тўғрисида”ги Конституциявий Қонун, “Сиёсий партияларни молиялаштириш тўғрисида”ги қонуни, Ўзбекистон Республикасининг Сайлов кодексига ўзгартиш ва қўшимчалар киритилмоқда. Лойиҳа бўйича таклифларни қуйидаги манзилга (demokratkom@parliament.gov.uz) жўнатиш мумкин.\n🇨🇳Ўзбекистон ТИВ Хитойда бўлиб турган ва у ерга боришни режалаштираётган фуқароларга огоҳлантириш билан чиқди: Пекин шаҳри аҳолиси ўртасида COVID-19 коронавирус инфекцияси билан касалланганлар сони ортаётгани сабабли 19 январдан хорижий мамлакатлардан пойтахт Пекинга келадиганлар соғлигини назоратга олиш учун карантин муддати 28 кунгача узайтирилди. Хориждан Хитойнинг бошқа шаҳарлари орқали Пекинга кирмоқчи бўлганлар пойтахтга киришдан олдин ўша шаҳарларда 21 кун карантинда бўлади. Пекинга етиб келгач, уларнинг саломатлиги 7 кун давомида яна кузатувга олинади. Хитойдан Ўзбекистонга қайтиш истагида бўлган ватандошларга Сиан—Тошкент—Сиан йўналишида чартер ҳаво қатновларини амалга ошираётган Хитой авиакомпанияси хизматларидан фойдаланиши тавсия этилади.\n🗓 1 февралдан барча турдаги (талаба, ўқувчи, нафақа ҳамда аҳоли учун) мўлжалланган қоғоз кўринишидаги ойлик йўл чипталари сотуви тўхтатилади ва имтиёзли электрон ойлик йўл чипталари учун белгиланган кунлик тарифлар фаоллаштирилади.\n🇷🇺 Россия Президенти Владимир Путин Навальный яратган фильмда кўрсатилган ҳеч нарса унга тегишли эмаслигини, аввал ҳам тегишли бўлмаганлигини айтди. У Навальний жамоаси тергов натижаси деб атаган видеони "монтаж қилиниб, одамларнинг миясини ювиш учун Интернетга сиздириб юборилган" дея баҳолади. Шунингдек, ўзини бизнес ҳеч қачон қизиқтирмаганлигини айтди.\nUZ24 25 Jan, 15:51\nҚорақалпоғистонда 2020 йилнинг «энг яхшилари» аниқланди\nUZ24 25 Jan, 14:39\n⚡ Ўзбекистонда Президент сайловлари октябрь ойи учинчи ўн кунлигининг биринчи якшанбасида ўтказилиши мумкин. Ушбу масала Қуйи палатадаги сиёсий партиялар фракциялари йиғилишида муҳокама қилинган.\nАгар бу амалга ошса, Конституция ва Сайлов кодексига ўзгартириш киритиш керак бўлади. Амалдаги тартибга қўра, сайловлар декабрь ойи учинчи ўн кунлигининг биринчи якшанбасида ўтказилади.\nUZ24 25 Jan, 13:28\nКоррупцияга қарши курашиш агентлиги «Coca-Cola Ichimligi Uzbekiston, Ltd»нинг тендер савдоларини тўхтатишни сўраяпти\nUZ24 25 Jan, 11:14\nЖиззахда қулаб тушган 6 қаватли бинонинг қолган қисми бузиляпти\nҚурилиш вазирлиги буни “талабга жавоб бермаслиги ҳамда яқин орада қулаб, одамлар соғлиғига хавф туғдириши мумкинлиги инобатга олиниб, ҳозирда атрофи тупроқ билан тўлдирилган ҳолда тадбиркорнинг ўз ҳисобидан бузиб ташланмоқда”, дея изоҳлаган.\nUZ24 25 Jan, 10:00\nUZ24 25 Jan, 08:14\n25 январнинг тонгги хабарлари\n🚙“Ўзавтомоторс” бугундан янги Tracker автомобили савдога чиқарилишини хабар қилди.\nБошланғича комплектацияси — 145,1 млн.сўм, LT комплектацияси — 193 млн.сўм.\nЁдингизда бўлса, ўтган йилнинг декабрида Американинг General Motors ва Хитойнинг SAIC Motor қўшма корхонаси Ўзбекистонга 209 та янги Chevrolet Tracker юборганди. У ички бозорда Tracker номи билан сотилаётган Chevy Traх ўрнига сотувга чиқиши айтилганди.\n💰Ижтимоий тармоқларда тарқалган Қашқадарёда Ислом Каримов бюсти учун мактаб ходимларидан пул йиғилаётгани ҳақидаги хабарлар асоссиз бўлиб чиқди.\nВилоят халқ таълими бошқармасидан маълум қилишларича, 200 дона бюст ички тақсимоти асосида туман (шаҳар) халқ таълими бўлимларига тақсимлаб берилган. Ҳозирда туман (шаҳар) халқ таълими бўлимларида ҳомийлик ёки бюджетдан ташқари тушган маблағ асосида шакллантириб мактабларга тарқатиш учун сақланмоқда. Қолган 5 та туманда ўзлари ташуббус кўрсатган мактаб директорларига тарқатилган, пул маблағлари мактаблар жамоасидан йиғиб олинмаган.\n🚀 Дунё бўйича энг кўп спутниклари бўлган Falcon 9 ракетаси орбитага йўл олди. Ракета бортида 133 та тижорий ва нотижорий космик аппаратлар, 10 та SpaceХга тегишли Starlink интернет-спутниклари мавжуд.\n🇷🇺Россияда Алексей Навальныйни қўллаб-қувватлаб оммавий намойишлар ўтказилмоқда. Митинглар вақтида 200 дан ортиқ одам ҳибсга олинган. Плакатларда Коррупцияга қарши кураш фонди ўтказган терговга кўра, Владимир Путин учун пора эвазига қурилган Геленжикдаги сарой ҳақида сўз юритилган. Кремль бу маълумотни рад этмоқда. Аввалроқ интернетда Навальный ва унинг жамоаси тайёрлаган Путиннинг сирли 100 млрд рубллик саройи тўғрисидаги фильм эълон қилинганди. Ушбу видео катта шов-шувларга сабаб бўлди ва қисқа муддатда энг кўп томоша қилинди.\n🌤Бугун республика бўйлаб ҳаво ўзгариб туради, ёғингарчиликлар кузатилмайди. Ҳаво ҳарорати кечаси ўртача 5-10 даража совуқ, кундузи 0-5 даража илиқ бўлиши кутилмоқда. Тоғларда қор кўчиши хавфи бор.\nUZ24 22 Jan, 18:52\n✍🏻Сўнгги кунларда ижтимоий тармоқлар ва ОАВларда тадбиркорлик субъектларининг фирма номларида машҳур шахслар (Самарқандда рўйхатга олинган: “Шавкат Миромонович Мирзиёев” ва “Жое Байден”) номларидан фойдаланилаётганлиги ҳақида хабарлар тарқалиб, турли муҳокамаларга сабаб бўлди. Фирма номлари тадбиркорлар билан олиб борилган тушунтиришлардан сўнг белгиланган тартибда ўзгартирилди. Давлат хизматлари агентлиги маълум қилишича, юридик шахс фирма номига бўлган ҳуқуққа эга, бу номни унинг ўзи мустақил равишда белгилайди.\nБунда давлатнинг расмий номи, халқаро, ҳукуматлараро ёки нодавлат нотижорат ташкилотининг қисқартирилган ёки тўлиқ номи; тарихий ёки Ўзбекистон Республикасида машҳур бўлган шахснинг тўлиқ ёки қисқартирилган исми, белгиланган тартибда бериладиган рухсатсиз; фирма номининг эгаси, унинг фаолият тури ёки у келиб чиққан мамлакат хусусидаги сохта ёки истеъмолчини чалғитиши мумкин бўлган белгилар; жамият манфаатларига, инсонпарварлик ва ахлоқ принципларига зид бўлган белгилар кўрсатилмаслиги керак. Агентлик томонидан Тадбиркорлик субъектларини давлат рўйхатидан ўтказиш ва ҳисобга қўйишнинг автоматлаштирилган тизимида “Фирма номлари тўғрисида”ги Қонунга асосан фирма номларида ишлатилиши мумкин бўлмаган сўзлардан фойдаланиш бўйича чекловлар қўйилди.\n🚨Пойтахтнинг 10 та кўчасида автобус, йўналишли такси, тез тиббий ёрдам, ўт ўчирувчи машиналар ҳаракати учун алоҳида ажратилган йўлаклар ташкил этилиши режалаштирилмоқда, бу йўлакларда шахсий автомашиналар ҳаракати тақиқланади.\n💡"Ҳудудий электр тармоқлари" АЖ бошқаруви раисининг биринчи ўринбосари Жаҳонгир Обиджонов маълум қилишича, ноқулай об-ҳаво шароити туфпйли электр энергиясидаги узилишлар натижасида 550.100 истеъмолчилар электр энергиясисиз қолган. Айни вақтда истеъмолчиларни босқичма-босқич тармоққа қайта улаш ишлари олиб борилмоқда. Шунингдек, электр энергиясиз қолган 350.200 дан ортиқ ёки деярли 60 фоизи қайта тармоққа уланиши таъминланди. Электр энергиясининг узилиши Президентнинг Бухорога ташрифи чоғида ҳам юзага келгани ва узилиш вилоятнинг бошқа ҳудудларида кузатилгач, ҳолат ижтимоий тармоқларда кўплаб муҳокамаларни келтириб чиқарган.\n💥Энергетика вазирлиги «Янги Ангрен» ИЭСдаги портлашда вафот этган 3 кишининг оила аъзоларига 105 миллион сўмдан моддий ёрдам кўрсатилганини маълум қилди. Ҳодиса юзасидан жиноят иши очилди. Ҳозирда Ангрен шаҳар прокуратураси томонидан терговга қадар текширув ҳаракатлари олиб борилмоқда.\n❄“Ўзгидромет” хабарига кўра, дам олиш кунлари ҳам совуқ ҳаво сақланиб туради. Кўп миқдорда қор ёққанлиги сабабли Самарқанд ва Қашқадарё вилоятларини боғловчи “Тахтақорача” довонида автотранспорт воситаларининг ҳаракати вақтинча тўхтатилган. ИИВ ЙҲХББ Қамчиқ довонида қор ёғаётгани сабаб ҳайдовчиларни зарурат бўлмаса кечки пайт йўлга чиқмасликка чақирди.\nUZ24 22 Jan, 16:03\nПрезидент Бухоро сафарини якунлаб, Тошкентга қайтиб келди.\nUZ24 22 Jan, 15:33\nUZ24 22 Jan, 13:27\nСамарқандда АҚШнинг янги президенти номи билан «Joe Biden» МЧЖ очилди\n«Joe Biden» масъулияти чекланган жамияти, 2021 йил 21 январда, Байден президентлик қасамёдини қабул қилган кунда рўйхатдан ўтказилган.


Мирзамаҳмудов АЭС қуриш учун қайси майдон танланганлиги кейинроқ маълум қилинишини айтди\n20:09 / 06.05.2019\nЎзбекистон энергетика вазирининг биринчи ўринбосари, «Ўзатом» агентлиги бошлиғи Жўрабек Мирзамаҳмудов ҳозирча АЭС қурилиши учун танланган устувор майдонни маълум қилмади.\nУнинг сўзларига кўра, устувор майдон танлаш бўйича инженерлик изланишлари ўтказиш ишлари якунланган, аммо Мирзамаҳмудов бу майдон номини айтмади.\n«Кейинроқ эълон қиламиз», – деди у матбуот анжуманида.\n«Ҳозирда тегишли ҳисобот ва ҳужжатлар расмийлаштириш босқичида. «Росатом» билан биргаликда барча маълумотларни ўрганиб бўлдик ва устувор майдон бўйича якдил фикрга келдик», – деди Мирзамаҳмудов.\n«Ўзатом» раҳбари тегишли ҳужжатлар расмийлаштирилганидан сўнг ушбу майдонда янада батафсил инженерлик-геология изланишлари ўтказилишини айтди. Шундан сўнг улар асосида АЭСнинг атроф-муҳитга таъсири баҳоланади.\nАввалроқ Россия ташқи ишлар вазири Сергей Лавров “Росатом” корпорацияси лойиҳаси бўйича Ўзбекистонда қуриладиган илк атом электр станцияси қуриладиган майдон бўйича келишиб олинганини маълум қилганди.\nЎзбекистонда АЭС қуриш бўйича Ўзбекистон ва Россия ўртасидаги ҳукуматлараро келишув 2018 йил сентябрда имзоланганди.\nАЭС қурилиши лойиҳаси ВВЭР-1200 туридаги реакторларга эга иккита энергоблок қурилишини кўзда тутади. 2018 йил октябрда Россия президентининг Ўзбекистонга ташрифи вақтида Владимир Путин ва Ўзбекистон Президенти Шавкат Мирзиёев лойиҳага старт беришган. Станциянинг илк энергоблокини 2028 йил охиригача ишга тушириш режалаштирилган.\n13:36 / 14.02.2020\nПрезидентнинг Россияга ташрифи давомида АЭС бўйича асосий шартнома имзоланадими?\n«Нотўғри талқин қилинмоқда». «Ўзатом» «Чернобил табиат учун жаннатга айлангани» ҳақидаги сурат бўйича изоҳ берди\n10:52 / 08.01.2020\nЭрондаги «Бушер» АЭС ёнида иккита ер силкиниши қайд этилди\n17:30 / 26.12.2019\nЎзбекистон ва Россия АЭС қурилиши бўйича шартномани ҳали келиша олмади


Хитой биринчи очиқ сунъий йўлдошни ишга...\n11.04.2018 18:58 0 1069\nХитой Фанлар академияси жорий йилнинг охиригача илк очиқ манбали сунъий йўлдошни орбитага чиқаришни режалаштирмоқда. Бу ҳақда «Hi-news.ru» нашри хабар бермоқда. «Tianzhi-1» аппарати яқин келажакда учирилиши керак бўлган шундай йўлдошлар гуруҳининг биринчи элементи бўлади.\n«Tianzhi-1» сунъий йўлдоши бундай қурилмаларнинг келажакдаги тармоғи учун космосга асосий элемент сифатида юборилади. Бу унинг асосий технологияларини синаб кўриш учун ишлатилади. Биз ҳар йили биттадан шундай қурилмани ишга туширишни режалаштираяпмиз», — дейди Фанлар академияси тадқиқотчиси Зҳао Жунсо.\n«Tianzhi-1» булутли ҳисоблаш платформаси билан жиҳозланади. Фойдали ҳисоблаш тизими сифатида Хитойда ишлаб чиқарилган тўртта смартфонни ишлатади. Сунъий йўлдош бир неча асосий дастурлаш тиллари билан ишлашга қодир.\nЖунсонинг маълумотига кўра, ушбу лойиҳа бўйича иш 2017 йилда бошланган. Бошқа сунъий йўлдошлардан фарқли ўлароқ, «Tianzhi-1» алоҳида вазифаларни бажариш учун эмас, балки турли фойдаланувчиларнинг эҳтиёжлари учун кўп тармоқли платформа сифатида ишлатилиши мумкин. Қурилмада турли вазифаларни ҳал қилиш учун зарур бўлган учинчи авлод дастурий таъминотини ишлаб чиқиш, уни сунъий йўлдош компютерига юклаб олиш ва ишлатиш мумкин бўлади.\nМасалан, рўйхатга олинган экологик ташкилотлар сув сатҳини орбитадан суратга олиш учун қисқа вақт ичида сунъий йўлдошни «ижара»га олишлари ва уларни таққослаб, денгиз ва океанларнинг ифлосланиш даражаси бўйича тадқиқот ўтказишлари мумкин. Ишлаб чиқарувчиларнинг фикрига кўра, сунъий йўлдошнинг такомиллаштирилган операциялари уни ишлатиш самарадорлигини сезиларли даражада оширибгина қолмасдан, балки турли тадқиқотлар харажатларини ҳам камайтиради.\n«Tianzhi-1»нинг яна бир ўзига хос хусусияти шундаки, у турли фойдаланувчилар томонидан тўпланган маълумотни Ерга юборишдан олдин уларни қайта ишлаш имконига эга бўлади. Бунга қўшимча равишда, қурилма автоном режимда ишлайди, бу эса ердаги бошқарув марказига тушадиган юкламани камайтиради.\nХитой Фанлар академиясининг такидлашича, ҳозирги пайтда «Tianzhi-2» ва «Tianzhi-3» қурилмаларини ривожлантириш давом этмоқда. Келажакда бу очиқ сунъий йўлдош тармоғидан «Sputnix» деб номланган ягона бирлашган интеллектуал орбитал тизимни яратиш режалаштирилмоқда.


Тожикистон: Президентга яқин кишилар ўғирланган BMW машиналарида юрадими? - BBC O'zbek\nТожикистон: Президентга яқин кишилар ўғирланган BMW машиналарида юрадими?\nОлмониянинг энг машҳур нашрларидан бири "Bild"нинг манбаларига кўра, Тожикистонда Олмониядан ўғирлаб кетилган люкс тоифасидаги машиналар, жумладан 93 BMW борлиги аниқланган, деб ёзади Би-би-сининг Тожикистондаги мухбири Анора Саркорова.\nБу мавзудаги мақола "Bild" рўзномасида чоп этилган.\nУнда айтилишича, Тожикистон Президенти Имомали Раҳмонга энг яқин шахслар ана шу ўғирланган автомашиналарда юришади.\nБироқ Тожикистон Ташқи Ишлар вазирлиги мақолада келтирилган маълумотларни рад қилиб, уни "бир томонлама, ҳақиқатга тўғри келмайдиган ва афсусланарли" деб атаган.\n"Ташқи Ишлар вазирлиги бу хабарнинг ҳақиқийлигига шубҳа билдиради. "Олмониядан олиб келинадиган машиналар бизга етиб келгунча, бир неча давлат чегараларини ва албатта божхона масканларини кесиб ўтади. Агар ҳужжатларда камчиликлар бўладиган бўлса, улар аллақачон ушланган бўларди", деб айтади вазирликнинг матбуот бошқармаси вакили Абдулфайз Атоев.\nШу билан бирга у Тожикистон ҳукумати Олмония нашрининг бу хабарини текшираётганлигини маълум қилади.\n"Bild" нашрининг келтиришича, Олмониянинг ушбу масаладаги бир қанча сўровларига расмий Душанбе жавоб бермаган.\nМақолада айтилишича, 93 BMW ва бошқа русумдаги замонавий машиналарга ўрнатилган компютер воситалари масофасидан қатъий назар машинанинг қаердалигини аниқлашга имкон беради.\nЖиноятчилар машиналарни ўғирлаган пайт ундаги компютер тизимларини ишдан чиқаришга ёки вақтинчалик тўсиб қўйишга ҳаракат қилишади.\nОлмонияда ҳар йили 14 минггача машина ўғирланади. Машина ўғриларининг уюшган гуруҳлари мамлакатда кенг тарқалган ва уларга қарши кураш маҳаллий полициянинг асосий муаммоларидан саналади.\n"Bild"нинг Олмония суриштирув идоралари маълумотларига асосан ёзишича, махсус ускуна орқали Тожикистонда Олмонияда ўғирланган 200 га яқин машиналар борлиги аниқланган.\nУ машиналар президент атрофидаги кишиларга тегишли, деб келтиради "Bild".\n"Қандай қилиб кимнинг қариндоши эканлигини аниқлашибди? Бундай даъволар учун исбот борми ўзи? Агар бўлса бизга кўрсатишсин олдин",- дейди Тожикистоннинг Олмониядаги элчиси Имомиддин Сатторов.\n"Нимага энди аниқловчи ускуна фақат Тожикистонда ишлади? Бошқа давлатларда олдин бу рўй бермади? "Bild" бу ҳақда тожик элчихонасига мурожаат қилган, биз жавоб берганмиз. Лекин нимагадир бизнинг жавобларимиз босилмади. Балки тожик-олмон муносабатларининг яхшилиги ёқмайдиган бошқа кучлар бордир",- деб айтади Тожикистон элчиси.\n"Bild" нашрига кўра, Душанбедаги немис дипломатлари бир неча бор Тожик ҳукуматига ўғирланган машиналар бўйича мурожаат қилган, лекин жавоб ололмаган.\nОлмонияда чиққан баҳсли мақолага муносабат билдирган тожикистонлик таҳлилчи Шокиржон Ҳакимов шундай машиналар Тожикистонда бўлиши мумкин дейди.\n"Собиқ Иттифоқ республикаларининг аксариятида коррупциянинг юқори даражадалигини ҳисобга олсак, уларнинг ҳудудидан Олмониядаги жиноий гуруҳлар томонидан Оврўподан ўғирланган машиналар олиб ўтилади ва улар бу мамлакатлардаги ҳамкорлари билан келишишларига шубҳа қилинмайди".\n"Тожикистонда қимматбаҳо машиналарни фақат бадавлат, юқори лавозимдаги кишилар, уларнинг фарзандлари, қариндошлари минишар экан, ўғирлангани айтилаётган машиналар айнан уларнинг қўлига тушишидан ажабланмаса ҳам бўлади", қўшимча қилади тожикистонлик таҳлилчи.\nШу йилнинг октябр ойида Тожикистон Ташқи Ишлар вазири Ҳамрохон Зарифий Берлинга сафарини охирги дақиқада бекор қилган. Олмония ҳукумати музокараларда ўғирланган машиналарга боғлиқ масалани кўтармоқчилиги бунга сабаб бўлгани айтилади.\nТожикистон Президенти тинчликни сақлаб қолиш учун камроқ танқид қилишни сўради


Уч баҳога ўқиганлар стипендия олмайди(ми?) – Yoshlar ovozi\nУч баҳога ўқиганлар стипендия олмайди(ми?)\n11.09.2019 Yoshlar ovozi\nОлий таълим муассасаларида ўқиш учун тўлов-шартнома пули ҳамда талабалар стипендияси миқдорлари маълум бўлди. Бу ҳақда Ахборот ва оммавий коммуникациялар агентлигида Олий ва ўрта махсус таълим вазирлиги раҳбар ходимлари иштирокида ўтказилган матбуот анжуманида маълумот берилди.\nЯнги ўқув йили бошланганига қарамай, тўлов-шартнома пули ва талаба стипендиялари миқдори мавҳумлиги жамоатчилик ўртасида турли шов-шувларга сабаб бўлаётган эди. Ниҳоят, бу борада янги тартиб ишлаб чиқилди. Унга кўра, талабаларга тўловларни амалга оширишда қулайлик яратиш, олий таълимнинг ҳаммабоплигини таъминлаш мақсадида 2019-2020 ўқув йилидан бошлаб, тўлов-контракт қиймати миқдорлари икки хил кўринишда — стипендияли ва стипендиясиз этиб белгиланди.\n— барча (давлат гранти ва тўлов-контракт асосида ўқийдиган) талабаларга бир хил 400 минг сўм миқдорида стипендия белгиланди (давлат гранти асосида таълим олаётган битирувчи курс талабалари учун аввалги — табақалаштирилган тизим сақлаб қолинади);\n— ОТМ ректорлари тавсияси билан билимли ва фаол талабаларни стипендиянинг 50 фоизи (200 минг сўм)гача миқдорда давлат бюджети ҳамда ўқув юртида ташкил этиладиган фонд ҳисобидан қўшимча рағбатлантириш тизими жорий қилинади;\n— давлат гранти асосида таҳсил олаётган талаба 30 фоиздан ортиқ фанларни 3 баҳога ўзлаштирса, унга кейинги семестрда стипендия берилмайди;\n— Президент ва бошқа нуфузли стипендияларни олган талабалар учун стипендия миқдори ўзгармайди.\nСтипендиясиз тўлов-контракт қиймати миқдорлари, ҳар ойлик талабага тўланиши белгиланаётган 400 минг сўм (бир йилда\n4 миллион 800 минг сўм)ни чегириб ташлаш ҳисобига шакллантирилади. Тўловларни амалга оширишда енгиллик яратиш мақсадида контракт суммаларини ойма-ой бўлиб тўлаш имконияти берилади ҳамда олий таълим муассасалари ректорлари тўлов муддатларини узайтириш ваколатига эга бўлади.\n— Олий таълим муассасалари ходимларининг иш ҳақи, коммунал хизматлар тарифлари ва бошқа сақлаш харажатлари ошгани туфайли олий таълим муассасалари харажатлари даромадига нисбатан 74 фоизга ўсгани ва бошқалар инобатга олиниб, тўлов-контракт қиймати 18 фоизга оширилди, — дейди вазир ўринбосари Сарвар\nБузрукхонов. — Бу миқдор бир талабанинг бир йиллик ўқиши учун зарур бўлган харажатнинг ўртача 68 фоизини қоплайди. Сиртқи ва кечки таълим учун тўлов-шартнома пули миқдори 35-40 фоизга камайтирилди. Олдин 9 миллион сўмни ташкил этган бўлса, ҳозир\n6 миллион 300 минг сўм этиб белгиланди.\nАммо “супер-контракт” нархлари ҳали тасдиқланмади. Маълумотларга кўра, стипендияли ва стипендиясиз тизим, тўлов-шартнома пулини иккига бўлиб тўлаш тартиби оширилган контракт асосида ўқийдиганлар учун ҳам жорий қилинади. Шу билан бирга, Марказий банкка “супер-контракт” тўлови учун таълим кредити лойиҳасини ишлаб чиқиш юзасидан топшириқ берилган.\nАнжуман сўнгида мутасаддилар журналистларнинг саволларига жавоб қайтарди. Вазир ўринбосарининг айтишича, жамоатчилик фикридан келиб чиққан ҳолда, қатъийлаштирилган стипендия миқдори қайта кўриб чиқилиши мумкин.\n4 ОИЛА сақлаб қолинди\n12 КУН КЕЧИКИШ БИЛАН ёхуд “Ўзбек почтаси” қачон талабга жавоб беради?!\nЮрт ободлигига муносиб ҳисса\nTABIAT INSONNIKI EMAS, balki inson tabiatning bo‘lagidir\nБухорода милоддан аввалги III асрга оид устахона топилди\n← Ёшлар туризми учун шароит яратилмаган\nБилимсиз ўзига, маънавиятсиз эса халқи, ватанига зарар етказади →


Россия Маданият вазирига осиёча қиёфа ёқмади\nРоссия Маданият вазири Владимир Мединский замонавий рус мультипликация фильмларида "миллий колорит йўқлиги"дан арз қилди.\nУ бу мультфильмларда "ҳатто болачалар осиёлик кўринишда" эканидан хавотир билдирди.\nРоссия маданият йўлбошчисининг “рус мультфильмлари кўриниши” тўғрисидаги очиқчасига ирқчилик бу чиқиши, айниқса, Ёқутистон аҳолиси ғазабини келтирди.\nЎзини россиялик ҳисоблаётган ёқут фуқаролари Мединскийга атаб “Биз осиёлик юзимиз учун эмас, сиз учун уятдамиз” видеомурожаатини ҳозирладилар.\nРоссия Маданият вазири Владимир Мединский Россия мультипликациясидаги осиёликлар қиёфасига қарши экани тўғрисида куни кеча Петербургда якунланган Халқаро иқтисодий форумда баён қилди.\nУ замонавий рус мультфильмларида “русларга оид” ҳеч вақо йўқлигидан қайғураётганини билдириб, деди:\n- Агар бу мультфильмларни инглиз тилига ўгирсак, улар Хитой студиялари маҳсулотларидан ҳеч нарса билан фарқ қилмай қолади.У ерда ҳатто болалар юзлари осиёча, космополитик! деди уялмай-нетмай Владимир Мединский.\nМаданият вазири вазирлик фақат ва фақат “ҳақиқий рус мультфильмларига” моддий кўмак беришга тайёр эканини маълум қилди.\n- Биз Россия Федерацияси Маданият вазирлиги. Агарда сиз Жончиклар, Пончиклар ёки Мэри қизалоқлар ҳақида фильм олмоқчи бўлсангиз, марҳамат – навбат охирига туринг, дея қўшимча қилди вазир жаноблари.\nЮқори лавозимли амалдорнинг бундай чиқишидан сўнг, Россиянинг Ёқутистони фуқаролари Мединскийни истеъфога чиқариш талаби билан чиқди.\n“Дождь” телеканали ёқутистонликларинг Владимир Мединскийга ҳозирлаган махсус видеомурожаатини намойиш қилди.\n- Мен чуқур афсусдаман, ва мен ўзим учун, юзим осиёча бўлгани учун афсусда эмасман, мен сиз учун уятдаман. Чунки сиз Россияда яшовчиларни осиёлик ва осиёлик бўлмаганларга ажратасиз, деди Мединскийга қарата якутсклик Наталья Лопатина.\nЯна бир ёқут фуқароси Георгий Николаев “осиёлик кўринишда бўлганлар ҳақида нафақат Россияда, балки бутун дунёда билишларини” исташини айтди.\n- Мен ўртаҳол россияликнинг типик космополитик кўринишига эгаман, бизда худди шундай чеҳрага эга истеъдодли болаларимиз жуда кўп, деди у.\nИжтимоий тармоқларда эса “бундай ҳодиса чет элда аллақачон вазирнинг истеъфоси билан якунланиши мумкинлигини” баҳси қизиб бормоқда.\nАйни пайтда, Ёқутистон Республикаси Маданият ва маънавий тараққиёт вазири Владимир Тихонов ўз бошлиғини ҳимоялаб, “унинг сўзлари нотўғри тушунилгани”ни гапирди.\nУмуман олганда, Мединский чиқишлари билан биринчи маротаба ўзига эътибор қаратаётгани йўқ.\n2012 йилда Владимир Мединский интервьюларидан бирида “русларда ортиқча битта хромосома мавжуд”лиги тўғрисида маълумот бериб, кўпни кўрган генетикларни ҳам лол қолдирган эди. Чунки олимлар ортиқча битта хромосома Даун синдроми белгиси эканидан огоҳлантириб келади.\nШунингдек, Россия Маданият вазири чиқишларини ҳар сафар орзиқиб кутаётган журналистлар Мединский рим рақамларини ўқиёлмаслиги аниқлаган.\n2013 йилда у ҳанузгача аниқланмаган ва бунгача 5 йил давомида катта маблағ ажратиб келинган “Қуён фалсафаси” илмий анжуманига бошқа пул берилмаслигини билдиргани олимлар ғазабини келтирган эди: Владимир Мединский бу анжуман иштирокчиларига ҳар йили ҳатто шахсий табрикларини юбориб тургани маълум бўлди.\nПетербургдаги Юридик форумда у янги тайинланган Новосибирск опера театри директори Владимир Кехманни “кана” деб атаган эди.\n2014 йилнинг декабрида Владимир Мединский “Рашка-говняшка” тарзида фильмлар олаётган режиссёрларни танқид остига олган эди. Кейинроқ у “Рашка-говняшка” сўзи учун кечирим сўраб, бироқ айтганидан тонмаганини билдирганди.\nянгиланди Автобус ҳалокатида 52 ўзбекистонлик ёниб кетди. Мирзиёев махсус комиссия тузди


Марказий банк раиси Узбекистон «куп олтин сотиб юборгани» хакидаги гапларга муносабат билдирди – КУН УЗ\nГлавная / Иктисодиёт / Марказий банк раиси Узбекистон «куп олтин сотиб юборгани» хакидаги гапларга муносабат билдирди\n23.10.2020\tИктисодиёт Comments Off on Марказий банк раиси Узбекистон «куп олтин сотиб юборгани» хакидаги гапларга муносабат билдирди 13 Показы\nМамаризо Нурмуратов Марказий банк олтин-валюта захира таркибини узгартириб туриш ваколатига эгалигини маълум килди.\nМарказий банк раиси Мамаризо Нурмуратов жорий йилда рекорд даражада булган олтин экспорти мамлакат иктисодиётига кай тарзда ёрдам бера олгани хакидаги саволга жавоб берди.\n«Олтин нархининг жахон бозоридаги узгариши 30 фоиз атрофида кузатилган булса, иктисодиётимизга 30 фоиз кушимча даромад кирди. Ишлаб чикарувчиларимиз бугунги кунгача 24 триллион сум кушимча даромад олди.\nОлтинни сотиш, сотиб олиш масаласида «Узбекистон бир ойда шунча олтинни сотиб юборди» деган фикрларни ижтимоий тармокларда хам укиб коламан. Бир нарсани тугри тушуниш керак. Бу Марказий банкнинг сиёсати. Бизнинг максадимиз олтинни жахон бозори нархида уша ойда ишлаб чикарувчидан сотиб олиш. Уни сотишдан максадимиз эса, бизнинг уз прогнозларимиз борлиги билан боглик. Нарх кутарилганида биз уни сотиб, маълум жихатдан иктисодиётимизга, энг аввало Марказий банкка, Марказий банк оркали иктисодиётга кушимча даромад олишни максад киламиз.\nЛекин буни экспорт билан боглаш маълум жихатдан сал нотугрирок. Экспорт хакида гапирганимизда доимо Марказий банкда хам, хукуматда хам хужалик субъектларининг бевосита килган экспорти тугрисида гаплашамиз.\nАгар олтин нархи тушиб кетса ва биз кейинчалик олтин нархи кутарилишини кутадиган булсак, яъни шуни тахлил килаётган булсак, олтин хам сотиб оламиз. Бу Марказий банкларнинг бажарадиган нормал холати.\nБиз олтин-валюта захирамиз таркибини узгартириб туриш ваколатига эгамиз ва буни мустакил равишда ажратамиз. Агар олтин нархи жахон бозорида тушиб кетадиган булса ва биз келгусида олтин нархи ошишини кутаётган булсак, олтинни сотмаслигимиз хам мумкин. Бу дегани бизнинг олтин-валюта захирамизнинг умумий хажми узгармайди, факат таркиби узгаради. Олтин кисми купаяди, валюта кисми камаяди. Шундай тамойил билан Марказий банк уз ишини ташкил килган», дея Марказий банк раисининг сузларини келтирмокда Kun.uz мухбири.\nУзбекистон 2020 йилнинг июль ойида олтин сотиш буйича дунёда мутлак етакчи булган, мамлакат 11,6 тонна олтин сотганди.\nСентябрь ойи бошларида Узбекистон олтин-валюта захиралари май ойидан буён биринчи бор кискарганди. Мамлакатнинг расмий захира активлари 1 сентябрь холатига кура, 34,6 миллиард долларни, халкаро захиралар – 33,8 миллиард долларни ташкил этганди. Пандемия даврида Узбекистон уз олтинларини фаол сотиши кузатилди. Капитал бозорини ривожлантириш агентлиги директори Отабек Назиров олтин-валюта захирасини сотиб, маблагларни мамлакат иктисодиётини куткаришга ва ишсизлар сони ортишининг олдини олишга йуналтириш мумкинлигини айтганди.\nУзбекистоннинг расмий захира активлари сентябрь ойига нисбатан 1,2 миллиард долларга камайиб, 1 октябрь холатига кура 33,4 миллиард долларни, халкаро захиралари 32,7 миллиард долларни ташкил этди.\nДавлат статистика кумитаси маълумотларига кура, 2020 йил январь–сентябрь ойларида Узбекистон 5,8 миллиард долларлик олтин экспорт килган. Маълумотларига кура, 2019 йил январь–сентябрь ойларига нисбатан усиш 45,7 фоизни ташкил этган. 2020 йил январь–сентябрь ойларида Узбекистон экспорт таркибида олтиннинг улуши 46,5 фоизга тенг булди.\nПред. Носозлик туфайли тухтаб колган электр энергияси импорти тиклангани хабар килинди\nСледующая Укитувчилар ойлик маоши мехнатга хак тулашнинг энг кам микдорининг 15 бараваригача оширилади\nUzAuto Motors компанияси АКШдан импорт килаётган Chevrolet Equinox кроссоверини 22,8 минг долларга сотиб олиб, 33,6 …\n“Кук-гумбаз” жоме масжиди\n«Усмонлилар тарсакисини емаганлар» – Эрдуган\nНикохнинг биринчи кечасида килинадиган амаллар


«СЕРҚУЁШ ҲУР ЎЛКА...» ДУНЁДА БИРИНЧИ\nЕкатеринбургда ўтказилган бокс бўйича ХХ жаҳон чемпионатида юртимиз 8 нафар боксчисининг 5 нафари совриндор бўлди, уларнинг 2 нафари MVSK (Mudofaa vazirligi sport klubi) аъзосидир.\nБеш нафар боксчимиз чорак финалга чиққанлиги хусусида аввал хабар берган эдик. MVSK аъзоси Миразизбек Мирзахалилов (-57 кг) 1/4 финалда қозоғистонлик Қайрат Ералиевга қарши рингга кўтарилди. Жанг тугамасидан тўхтатилди – Ералиевга аввалдан олган жароҳатлари ҳам панд берди, техник нокаут қайд этилди ва боксчимиз ярим финалга йўл олди. Шунингдек, Шаҳобиддин Зоиров (-52 кг) болгариялик Асеновни, Бобоусмон Батуров (-69 кг) иорданиялик Зиядни, MVSK аъзоси Дилшодбек Рўзметов (-81 кг) озарбайжонлик Домингесни чорак финалда мағлуб этди. Энг оғир (+91 кг) вазнли чармқўлқоп устамиз Баҳодир Жалолов АҚШ вакили Ричард Торресни 1-раунддаёқ нокаутга учратди. Жалоловнинг чап қўлда йўллаган ажойиб зарбасидан кейин америкалик боксчи йиқилиб тушди ва анча вақт ўрнидан тура олмади. Уни шифокорлар рингдан замбилда олиб чиқиб кетишди ва тез ёрдам машинасида шифохоналардан бирига олиб боришди. Баҳодир профессионалларга хос йўл тутди – Торреснинг олдига бориб, унинг аҳволидан хабар олди, ўз навбатида, Торрес Жалоловга муваффақият тилади.\nЯрим финал жанглари янада шиддатли кечди. Зоиров франциялик Беннамани, Мирзахалилов мўғулистонлик Тсендбаатарни, Рўзметов англиялик Уиттакeрни мағлуб этиб, финалга йўл олди. Энг оғир вазнли боксчимиз Баҳодир Жалолов эса россиялик кучли боксчи Максим Бабаниндан 5:0 ҳисобида устун келди. Ярим финалда фақат Бобоусмон Батуров англиялик Пэт Маккормакка ютқазиб қўйди ва жаҳон чемпионатининг бронза медали билан кифояланди. Шу тариқа тўрт боксчимиз финалга чиқди.\nРио Олимпиадаси чемпиони Шаҳобиддин Зоиров финалда ҳиндистонлик Амитга қарши жанг қилди. Юртимиз бокс мухлислари учун бу рақиб яхши таниш, чунки айнан у 2018 йилги Осиё ўйинлари ва 2019 йилги Осиё чемпионатлари финалида ҳамюртимиз Ҳасанбой Дўсматовни мағлуб этганди. Боз устига Амит мазкур жаҳон чемпионатининг ярим финалида қозоғистонлик Сакен Бибоссиновдан ҳам устун келгани боис, юртимиз бокс ишқибозлари яна ҳаяжонга тушишди. Лекин Шаҳобиддин ортиқча ҳиссиётларга берилмади, рақибини мағлуб этиб, юртимиз боксчилари орасида биринчи бўлиб ХХ жаҳон чемпионатининг чемпиони бўлди ва Рио Олимпиадасидаги каби яна бир карра «Серқуёш ҳур ўлка...» фарзанди эканлигини намойиш этди. Унга олтин медаль топширилгандан сўнг Екатеринбургда янграган юртимиз мадҳияси ойнаижаҳон орқали пойтахтимиз аксарият кўчаларида ҳам баралла таралди. Мадҳия ниҳоясига етгач, ўша деразалар, пештоқлар ва балконларда «Ура-а-а!», «Баракалла, ота ўғлон!» қабилидаги байрамона овозлар тантана қилди. Спортсевар халқимизнинг мазкур байрамона кайфиятини MVSK аъзоси Миразизбек Мирзахалилов ҳам давом эттирди. У олтин медаль учун жангда машҳур чармқўлқоп устаси – бир эмас, уч карра жаҳон чемпиони кубалик Лазаро Альварес Эстрадани мағлубиятга учратди ва шоҳсупага кўтарилиб, дунё бокс мухлислари эътиборини яна бир бор юртимиз мадҳияси садоларига қаратди.\nMVSK аъзоси Дилшодбек Рўзметов (-81 кг) учун финал жанги оғир кечди. Энди 20 ёшни қаршилаган боксчимиз қозоғистонлик Бекзад Нурдаулетовга қарши жангда имкониятни бой берди ва ўзи учун дебют бўлган жаҳон чемпионатида шоҳсупага кўтарилиб тақдирланди – терма жамоамиз ҳисобига кумуш медални қўшиб қўйди.\nХХ жаҳон чемпионатининг энг сўнгги ва энг оғир вазн тоифасидаги финал жангини юртимиз бокс ихлосмандлари катта ҳаяжон билан кузатишди. Зеро, чармқўлқоп устамиз Баҳодир Жалолов (+90 кг) зиммасига катта масъулият юкланганди, у қандай бўлмасин мазкур финал жангида ғалаба қозониши зарур эди. Чунки шу паллагача ўтказилган баҳслар якунига кўра Россия терма жамоаси 3 та олтин ҳамда битта бронза медални қўлга киритган ҳолда норасмий умумжамоа ҳисобида 1-ўринда турганди, Ўзбекистон терма жамоаси ҳисобида эса 2 та олтин, биттадан кумуш ва бронза медаллари бор эди. Жалоловнинг ғалабаси терма жамоамизни умумжамоа ҳисобида 1-поғонага кўтарарди. Баҳодир бу масъулиятни чуқур ҳис этган ҳолда рингга чиқди ва баҳодирлигини намойиш этди. Унинг рақиби ҳам бегона эмасди – қозоғистонлик таниқли боксчи Қамшибек Конкабаев бўлди. Улар аввал ҳам ўзаро тўқнаш келган ва иккиси ҳам икки мартадан ғалаба нашидасини сурганди. Дунё биринчилигидаги финал жанги чемпионни аниқлаш билан бирга улар ўртасидаги ўзаро рақобатга ҳам ойдинлик киритди. Ҳал қилувчи жанг ҳамюртимизнинг катта устунлиги остида кечди ва Баҳодир Жалолов 5:0 ҳисобида ғолиб чиқиб, жаҳон чемпиони бўлди. Баракалла!\nШу тариқа Ўзбекистон бокс терма жамоаси тарихда илк бор жаҳон чемпионатида умумжамоа ҳисобида 1-ўринни эгаллади. Ўзбекистонлик боксчиларнинг барча дунё биринчиликларида қўлга киритган олтин медаллари сони эса 9 тага етди.\nМусобақа ташкилотчилари чемпионатнинг энг яхши боксчисини аниқлашди. +91 кг вазн тоифасида чемпионлик шоҳсупасига кўтарилган ҳамюртимиз Баҳодир Жалолов бир овоздан «ХХ жаҳон чемпионатининг энг яхши боксчиси», деб топилди.\nЖаҳон чемпионати қаҳрамонлари Ислом Каримов номидаги Тошкент халқаро аэропортида карнай-сурнай садолари, тантанавор мусиқалар остида кутиб олинди. Маросимда Ўзбекистон Республикаси Бош вазирининг биринчи ўринбосари А. Раматов, жисмоний тарбия ва спорт вазири Д. Набиев, Миллий олимпия қўмитаси раиси Р. Шоабдураҳмонов, спорт жамоатчилиги, мухлислар, боксчиларнинг яқинлари, журналистлар иштирок этди. Спортсевар халқимизни хурсанд этган қаҳрамонларга ўзбекона тўнлар ёпилди, совғалар улашилди. Рио Олимпиадаси чемпиони Екатеринбург шаҳридан бошлаб берган байрамона кайфият Тошкент аэропортидан Бухорога, Фарғонага ва бошқа боксчиларимиз туғилиб ўсган масканларга ёйилиб кетди.\nФарғона вилояти ҳокими Шуҳрат Ғаниев жаҳон чемпиони Миразизбек Мирзахалиловнинг хонадонида бўлиб, унинг ота-онаси ва мураббийларини улкан зафар билан табриклади. Уларга миннатдорчилик билдириб, совғалар топширди. Мирзакарим ака ва Шарофат опа бундай эътибордан, ўғлининг ютуғидан қувончи чексиз.\n– Бугун жуда ҳам ҳаяжондаман, – деди Мирзакарим ака Юнусов журналистлар билан суҳбатда. – Ўғлимнинг ютуғи бу халқимизнинг ютуғидир. Буларнинг барчаси юртимизда давлатимиз раҳбари томонидан спортга бўлган эътибор самарасидир.


Ироқдаги терактлар қурбонлари сони 35 кишигача ошди\n19:47 / 20.05.2017\n19 май куни Ироқ пойтахти Бағдодда ва Басра вилоятида содир этилган терактлар оқибатида камида 35 киши ҳалок бўлди. Бу ҳақда 20 май куни AFP ахборот агентлиги хабар берди.\nАхборот агентлиги маълумотларига кўра, Бағдоддаги иккита теракт ҳамда Басранинг шимоли ва жанубидаги терактлар оқибатида 50 дан кўпроқ одам жароҳат олган.\nAs Sumaria телеканалининг Бағдод раҳбариятига иқтибос келтирган ҳолда хабар беришича, Бағдоддаги биринчи портлаш миналаштирилган автомобилдаги террорчи асосан шиалар яшайдиган Абу-Дашир мавзесига киришда текшириш учун тўхтатилганда содир бўлган. Иккинчи ҳудкуш Абу-Дашир туманида жойлашган полиция бўлими яқинида миналаштирилган автомобилни портлатган. Бағдод вилояти операциялар штабида таъкидланишича, Ироқ разведкаси бу ҳужумлар ҳақида билган. Шу сабабли Ироқдаги назорат-ўтказиш пунктларида хавфсизлик чоралари кучайтирилганди.\nШу куни аввалроқ шундай портлашлар Басра вилояти шимоли ва жанубидаги Румайла ва Садра назорат-ўтказиш пунктларида юз берган. Вилоят маъмуриятида таъкидланишича, Румайлада камида 7 киши ҳалок бўлган, ўнлаб одамлар жароҳат олган. Қурбонлар ва жароҳатланганлар портлаш яқинида бўлган автобус йўловчилари бўлиб, улар асосан болалар ва аёлларни ташкил қилган. Садрадаги терактда 3 ҳарбий ҳалок бўлган, яна 3 нафари жароҳат олган.\nУшбу ҳужумлар учун жавобгарликни ИШИД ўз зиммасига олган.


01 июл 2022, Тошкент вақти: 04:12\nТошкент вилоятининг Чирчиқ туманида май ойи ўрталарида Азиз исмли шаҳар кадастр хизмати раҳбари ва у билан ҳамкорлик қилган 11 нотариус уй олди-сотдисини расмийлаштириш жараёнида товламачилик қилганликда айбланиб қамоққа олинди.\nМаҳаллий матбуотда тарқатилган хабарларда айтилишича, мазкур гуруҳ уйларни расмийлаштиришда сохта ҳужжатлардан фойдаланган. Гуруҳга нисбатан терговни Тошкент шаҳар прокуратураси олиб бормоқда.\nҲозирча тергов манфаатларидан келиб чиқиб, жабрланганлар сони ҳақида маълумот берилмаяпти. Айрим хабарларга қараганда, гуруҳ аъзолари Чирчиқда узоқ вақтдан бери яшамай қўйган одамларнинг уйларига берилган ҳужжатларни ҳам сохталаштирган.


UzNews - Ўйнаб гапирсанг ҳам, ўйлаб гапир! - "Тишсиз" парламент депутати UzIMEI тизими ҳақида\nIMEI учун тўланадиган тўловлар қанчалик конуний эканлигини депутат тушунтириб берди.\nИжтимоий тармоқларда UzIMEI тизимига нисбатан эътирозлар, бунга парламентнинг “тишсиз” муносабати оҳангида норозиликлар юзага келган эди. Бунга нисбатан Олий Мажлис Қонунчилик палатаси депутати Бахтиёр Маниязов ўз муносабатини билдирди.\nБахтиёр Маниязовнинг таъкидича, халқаро стандартларга мос мобил телефонлар ва алоқа қурилмаларини кенг ишлаб чиқаришни қўллаб-қувватлаш Ўзбекистонда давлат сиёсати даражасидаги масалага айланган.\n“Соҳани тушунган одам сифатида муаммолар гувоҳиман. Кўпчилик қатори ўзимда ҳам савол туғилар эди: Одамлар ишлатаётган мобил қурилмаларнинг сифати, техник кафолати, хавфсизлиги ва уларнинг ичида жойлаштирилган дастурларга кафолат борми? Йўқ!\nOдамлар ўз электрон ҳамёни ҳавфсизлигини кафолатланмаган мобил қурилмага қандай қилиб ишониб топшириши мумкин? Бу ҳам майли, биринчи ўринда қиммат телефонни арзонроқ сотиб олиш муаммоси туради. Бунақа вазиятда носоғлом рақобат тарафдорлари бўлган ноқонуний телефонларни олиб кирувчи шахслар фойдаланиб қолади. Албатта, бундай “ёғли бозор”ни биров ўз-ўзидан бериб қўйгиси келармиди? Балки, ҳар хил қарашлар ва эътирозларни, аслида, уларнинг ўзлари ўйлаб топиб, илгари суришаётгандек туюляпти десам, ҳайрон бўлмассиз”,- деб ёзади депутат.\nШунингдек, Маниязов UzIMEI тизимини жорий қилишдан халққа қандай фойда бўлишини ҳам тушунтириб берди.\n— Сифати кафолатланган, ҳалқаро талабларга жавоб берадиган маҳсулот кириб келмоқда. Халқаро GSM талаби бўйича стандартларга жавоб бермаган қурилмалар рўйхатдан ўтказилмаяпти.\n— Ички бозорда контрафакт маҳсулотлар айланиши чекланмоқда, телекоммуникация бозорида соғлом рақобат муҳити шаклланмоқда. Мобил алоқа қурилмаларини ишлаб чиқарувчи йирик компанияларнинг ваколатхоналари очилмоқда.\n— Расмий олиб кирилган қурилмаларни савдо мажмуалари харидорларга муддатли тўлов ёки кредит асосида сотмоқда. Бундай хизмат норасмий олиб кирилган қурилмаларга кўрсатилмайди.\n— Халқаро стандартларга мос мобил телефонлар ва мобиль алоқа модулига эга қурилмаларни маҳаллий тадбиркорлик субъектлари томонидан ишлаб чиқаришни кенгайтириш қўллаб-қувватланмоқда.\n— Тизимнинг жорий этилиши фуқаролар хавфсизлигини таъминлашга замин яратади. Яъни, бу нафақат мобил қурилмаларни ўғрилаш билан боғлиқ жиноятларни камайтирмоқда, балки давлат ва ижтимоий хавфсизликни таъминлаб берувчи чораларининг самарадорлигини оширди. Қолаверса, мазкур тизим бозордаги шаффофлигини янада ошириб, қалбаки маҳсулотларни республика ҳудудига олиб келиш ҳажмини камайтирди.\nДепутат, шунингдек, IMEI тўловини истеъмолчи эмас мобил телефонни хориждан олиб кирган тадбиркорнинг ўзи тўлашини эслатиб утган.\nУнинг қайд этишича, “Ўзбекистонда фойдаланилаётган, сотиш ёки шахсий фойдаланиш учун олиб келинадиган ва ишлаб чиқариладиган мобил қурилмаларни рўйхатдан ўтказиш тартиби тўғрисида”ги қарорда ёзиб қўйилган, яъни мобиль қурилмани импортёр республика ҳудудига олиб кирган бўлса, Давлат божхона қўмитаси томонидан бериладиган давлат божхона декларацияси асосида IMEI-кодлари рўйхатдан ўтказилади.\nТадбиркорлик субъектлари томонидан импорт қилинган мобил қурилмаларнинг eSim IMEI-кодлари сотувга чиқаргунга қадар рўйхатдан ўтказилиши ва шундан сўнг истеъмолчига етиб бориши таъминланмоқда.


Амалсиз амаллар - www.ziyouz.uz\nБош саҳифа Оила ва жамиятАмалсиз амаллар\nТанишим лафз, орият ҳақида ёзибди. Ғашим келди. Йўқ, ҳасаддан эмас……\nКелинг, даставвал, уни сизга таништирай. Умуман олганда, ўзи ёмон одам эмас. Ҳамма қатори. Вақти келса, жаҳл қилади, уришади, сўкади. Буларни тушунса бўлади. Аммо… Бир “аммо”си бор-да: айтган гапида турмайди, ваъда берса, бажармайди. Яъники, ёзганларига ўзи амал қилмайди. Шунисига чидай олмадим.\nТарбия –оғир, машаққатли жараён. Айниқса, ўзини ўзи тарбия қилиш. Нафсимиз ҳамиша тарбияга муҳтож эканлигини ҳисобга олсак, бу жараёнда ўзимиздан орта олишимиз жуда катта гап. Ўзгалар тарбияси ҳақида-ку, айтмаса ҳам бўлар.\nТанишимни, унинг ёзганларини бежизга эсламадим. У ўзи амал қилмайдиган фазилатлар ҳақида гапирди. Шу орқали кимгадир “тарбия бермоқчи” бўлди. Шуни “ҳазм” қилишга қийналдим. Уни ўқиганлар нима деб ўйлади экан?\nТарбиянинг боши амал ҳисобланади. Афсуски, кўпчилигимиз буни унутиб қўйяпмиз. Шунинг учун бўлса керак, айтганларимиз қуруқ гап бўлиб қолаверяпти. Бу ҳолда бошқаларга қандай таъсир қилиш мумкин?\nКекса бир журналистнинг гапларига бир қулоқ тутиб кўрайлик: «Тўғрисини айтай, ҳар гал қўлимга қалам олишдан олдин жуда кўп ўйлайман. У хоҳ кичик бир мақола бўлсин, хоҳ каттароғи, анча пайтгача дунё юзини кўрсатгим келмайди. Гўё кимдир тепамда туриб кузатаётгандай. Ёзганларимга ёлғон аралашса, “Ўзингга боқ” деб устимдан кулаётгандай бўлаверади. Шундай бўлса ҳам, баъзи “асар”ларимиз ҳеч қийинчиликсиз чиқиб кетди. Ўқисам, ҳозир ҳам уяламан».\nАйтилган ҳар бир сўзнинг жавоби бор. Демак, нони сўз бўлган ижодкорларнинг зиммасидаги масъулиятнинг залворини тасаввур қилиш қийин эмас. Сўзларнинг ўзи огоҳлантиради: ўта ҳазир бўлиш керак. Баъзан қалам ҳам ёзишни “истамай” қолади. Демак, аҳвол чатоқ. Ўзимизни тўғрилашимиз керакка ўхшайди. Аксарият гапларнинг қоғоздагина қолиб кетаётганига ҳам сабабчи, эҳтимол, “тарбияли” муаллифнинг ўзидир. Ким билсин, фақат ўзимиз амал қиладиганлар ҳақида ёзсак, қоғозни тўлдира олармиканмиз?\nЎқитувчи – ўқувчи, тарбиячи – тарбияланувчи. Инсон ўқитишни, тарбиялашни, аввало, ўзидан бошлаши кераклиги ҳар бир ишда аён бўлмоқда. “Домланинг айтганини қилинг-у” қабилидаги гаплар ҳақиқий ўқитувчига тегишли эмас. Чинакам устоз тарбияда, энг аввало, ўзи ўрнак бўлади. Ҳалоллик ҳақида оғиз кўпиртириб гапирган домланинг ўзи эртага баҳосини “кўтариб” бериш эвазига ўқувчисидан пул сўраса, ароқнинг ҳаром эканлигини қайта-қайта уқтирган муаллим даврада маст-аласт “томоша” кўрсатса, унинг амали қаэрда қолади? Бундай “тарбия” тарбияланувчига қандай таъсир этади?\nАслида, танишимни айблайверишим ҳам нотўғри. Унга раҳмат: менга яхшигина тарбия берди. Бўлди, яна бир оз ёзсам, ўзимга қийин бўлади…\n← Аввалги Аввалги Ҳалол…\nКейинги → Кейинги: Ўн саккиздан ўтган «боғча болалари»


Маълумотларга кўра, ниҳоясига етган мазкур чоракда компания 2,05 миллиард доллар миқдорида соф фойда олишга эришган. Бу борадаги ўсиш суръати 2013 йилнинг шу давридагига нисбатан 14 фоизни ташкил қилган. Умумий кўрилган даромад ҳажми эса 23,8 миллиард долларга тенг бўлди.\nУшбу рақамларнинг барчаси аввалроқ экспертлар томонидан билдирилган тахминлардан юқоридир.\nИюлда Японияда экспорт ҳажми ўтган йилнинг шу давридагига нисбатан 3,9 фоиз ўсди.\nБу мазкур давлат ташқи савдоси бўйича сўнгги уч ой ичида қайд этилган дастлабки ижобий кўрсаткичдир. Жаҳондаги энг йирик молиявий компаниялардан бири — “HSBC” эксперти Исуми Девалиернинг фикрича, экспортнинг юксалиши иқтисодиёт равнақи учун, албатта, муҳим аҳамиятга эга натижа ҳисобланади. Лекин мазкур ҳолат кейинги чоракларда ҳам сақланиб қоладими ёки йўқми, бу ҳақда бирор гап айтишга ҳали эрта.\nЯпония марказий банки эса 2015 йилнинг апрель ойидан бошланадиган навбатдаги молиявий йилда барча тармоқлардаги кўрсаткичлар яхши томонга ўзгаришини ва мамлакат иқтисодиёти 1,5 фоиз ўсишини башорат қилмоқда.\nМаълумки, 2010 йилда Исландияда йирик вулқоннинг “уйғониши” натижасида бир неча кун давомида Европага ҳаво йўллари орқали қатнов издан чиққан эди.\nЎшанда авиакомпаниялар қисқа муддат ичида 1,7 миллиард АҚШ доллари миқдорида зарар кўрганди. “Евроньюс” телеканали тарқатган хабарга қараганда, айни кунларда ушбу мамлакатда “Бардарбунга” деб номланган бошқа бир вулқоннинг отилиш хавфи юзага келган. У жойлашган ҳудудда 16 августдан буён сейсмик фаоллик кузатилаяпти. Тез-тез қайд этилаётган ер силкинишларининг энг кучлиси 3,8 баллни ташкил қилган. Фавқулодда ҳолат туфайли Исландия жануби-шарқидаги бир қанча автотрасса вақтинча ёпилди. Мавжуд вазият юзасидан маҳаллий авиакомпаниялар ҳам огоҳлантирилди.\n16 миллион хилда ёзади\n2015 йилнинг март ойидан эътиборан “Kickstarter” портали “Scribble” деб номланган антиқа ручка савдосини йўлга қўяди.\nУнинг ажабтовурлиги шундаки, ҳар қандай юзага теккизилса, ўша юзанинг рангини хотирасига муҳрлаб олади. Бир сониядан кейин эса сиз худди шу рангда ёзиш имкониятига эга бўласиз. Бунга ручкага ўрнатилган наносканер ва бир неча миникартрижлар ёрдам беради. Айтиш жоизки, “Scribble” хотирасига бир вақтнинг ўзида 100 мингта сканер қилинган ранг сиғади. У 16 миллион хил ранг ҳосил қила олади.\nРассомлар, ҳайкалтарошлар, дизайнерлар, стилистлар ва бошқа яна кўплаб соҳа вакилларига асқатадиган ушбу антиқа ёзиш воситасининг нархи 79 АҚШ доллари этиб белгиланган.\nТошқинга сабаб бўлди\nҲиндистон ва Непалда тинимсиз ёққан ёмғир туфайли сув тошқинлари ҳамда кўчкилар рўй берди, дейилади “Ассошиэйтед Пресс” ахборот агентлиги хабарида.\nҲар икки мамлакатда минглаб одамлар бошпанасидан айрилган. Бир қанча аҳоли пунктлари ташқи дунёдан узилиб қолган. Уларга озиқ-овқат, ичимлик суви ва дори-дармон етказиш мақсадида вертолётлардан фойдаланилмоқда. Табиий офат Ҳиндистон ҳамда Непалда 160 дан зиёд кишининг умрига зомин бўлган. Икки юзга яқин одам бедарак йўқолган.\nМазкур рукндаги бошқа мақолалар: « Бокуда тақдимот маросими\tСамарадорликни оширмоқчи »


Шаҳзода Чарльз набираси Арчига унвон бермайди — ОАВ | Qalampir.uz\nШаҳзода Чарльз набираси Арчига унвон бермайди — ОАВ\nОлам\t21 Июнь 14:14 2665\nБуюк Британия қироличаси Елизавета II нинг ўғли, валиаҳд шаҳзода Чарльз набираси Арчининг (Сассекс герцоги Гаррининг ўғли — таҳр.) шаҳзода унвонини олишига йўл қўймайди. Бу ҳақда “Daily Mail” ўз манбасига асосланиб хабар бермоқда.\nМанбага кўра, Уэльс шаҳзодаси тахтга ўтиргандан сўнг, қирол оиласининг асосий аъзолари сонини чеклашни режалаштирмоқда, бунда Сассекс герцоги Гарри ва Меган Марклнинг ўғли унвонга эга бўла олмайди.\n“Ҳатто Чарльз подшоҳ бўлганида ҳам, Арчи ҳеч қачон шаҳзода бўла олмаслиги ҳақида Гарри ва Меганга хабар берилган”, дейилган нашрда.\nОммавий ахборот воситаларида таъкидланишича, шаҳзода Чарльз режалаштирган ислоҳот расман эълон қилинмаган. Тахмин қилинишича, у амалга оширилгандан сўнг фақат тахт ворислари ва уларнинг энг яқин қариндошлари унвонларга эга бўлади ва уларга давлат ҳисобидан моддий ёрдам ва полиция ҳимояси амалга оширилади.\nЭслатиб ўтамиз, Буюк Британия қироличаси Елизавета II ўзининг оила аъзоларига набираси шаҳзода Гарри ва унинг рафиқаси Меган Марклнинг ҳақиқатга мос келмайдиган ҳар қандай баёнотларини расмий равишда рад этишга рухсат берганди.\nБунга Сассекс герцоги Гаррининг янги туғилган қизига Лилибет исмини бергани сабаб бўлиши мумкин. Буюк Британия шаҳзодаси Гарри ва унинг рафиқаси Меган Маркл жорий йилнинг 4 июнь куни иккинчи марта ота-она бўлди. Қизалоққа Буюк Британия қироличаси Елизавета II ва шаҳзода Гаррининг онаси — малика Диана шарафига Лилибет Диана дея исм қўйилган. Маълум бўлишича, Елизавета II ни тор оилавий доирада Лилибет дея чақиришади.\nҲозирда шаҳзода Гарри ва унинг рафиқаси Санта-Барбара (АҚШ) шаҳрида яшайди. Уларнинг илк фарзанди Арчи 2019 йил 6 майда дунёга келган. 2020 йилда Гарри ва унинг рафиқаси Меган Маркл қироллик оиласи билан келишган ҳолда “Зоти олийлари” унвонига ва SussexRoyal брендига бўлган ҳуқуқларидан маҳрум бўлиб, расмий қироллик вазифаларидан воз кечганликларини эълон қилганди.\n31 Июль 13:36 45571\n31 Июль 18:28 25839\n02 Август 13:59 18607\n31 Июль 12:18 17195\n01 Август 21:20 15943


Дзюдочи қизларимиз рақибларга "нон бермади"\n13 июль, 2017, 22:21\nҚирғизистон пойтахти Бишкек шаҳрида бошланган кадетлар ўртасидаги Осиё чемпионатининг биринчи кунги беллашувлари натижасига кўра, ўзбекистонлик ёш полвонлар умумжамоа ҳисобида биринчи ўринга кўтарилиб олди.\nЎғил болалар беллашувида 55 килограмм вазн тоифасида гиламга чиққан Хуршидбек Абдусаидов эронлик Мустафо Рияхифар, тожикистонлик Умид Асматуллобеков, мўғулистонлик Сухбат Бямбасуренни мағлуб этиб, олтин медалга сазовор бўлди.\nЯна икки олтин медаль дзюдочи қизларимиз ҳисобига ёзилди. Ўз вазн тоифасида барча рақибаларидан устун келган Сита Қадамбоева ҳамда Ҳалима Қурбонова шаҳсупанинг энг қюқори поғонасига кўтарилди.\nШунингдек, Юльяна Максетбоева кумуш, Нилуфар Эрмагамбетова, Шукуржон Аминова, Зафарбек Ўрмоналиев бронза медалга лойиқ топилди.


"Қизилқум": Дастлабки йиғин Навоийда ўтказилмоқда / CHAMPIONAT.asia\n"Қизилқум": Дастлабки йиғин Навоийда ўтказилмоқда\n21 дек 19:43\nЎзбекистон XXII миллий чемпионати олий лигасида ўз мавқеини сақлаб қолган Навоийнинг “Қизилқум” жамоаси янги мавсумда ўз олдига жиддий мақсадларни қўймоқда.\nҚишки таътилни якунлаган кончилар 20 декабрдан машғулотларга киришди. Жамоа аъзолари Юрий Лукин бош мураббийлигида илк йиғинни 30 декабрга қадар ўз қароргоҳларида ташкил этишни режалаштиришган.\nАйни пайтда Навоийдаги “Сўғдиёна” стадионида уюштирилаётган машғулотларда йигирма беш нафар футболчи иштирок этяпти. Унда асосан ўйинчиларнинг жисмоний тикланишига эътибор қаратилмоқда.\nТаркибда ўзгаришлар хусусида шуни айтиш мумкинки, ўтган мавсумнинг иккинчи ярмида “Олмалиқ”, “Сўғдиёна”, “Насаф” футбол клубларидан таклиф қилинган ва ижара асосида тўп сурган барча футболчилар ўз жамоалари ихтиёрига қайтиб кетишган.\n“Қизилқум” футбол клуби бош директори Ҳамид Актамовнинг билдиришича, янги мавсумда навоийликларнинг муносиб иштирок этиши учун барча шарт-шароитлар яратилади. Жумладан, ҳозирда бир қатор тажрибали ва етакчи футболчилар билан музокаралар олиб бориляпти. Уларнинг номи клуб билан расман шартнома тузилгач, маълум қилинади. Аммо, шуни таъкидлаш мумкинки, мўлжалдаги футболчилар ўтган мавсумда “Локомотив”, “Бунёдкор”, “Нефтчи”, “Насаф”, “Металлург” жамоаларида тўп тепган. Бундан ташқари, мамлакатимиз мухлисларига яхши таниш бўлган ва Навоий футболи мактаби тарбияланувчиси, ҳужумчи Владимир Шишеловнинг ҳам “Қизилқум” таркибига қўшилиши кутилмоқда.\nАйни чоғда машғулотларда иштирок этаётган футболчиларни асосан маҳаллий ўйинчилар ташкил этади. Янгиларнинг эса Янги йил байрамидан сўнг, аниқроғи, 5 январдан Навоий шаҳрида давом эттириладиган навбатдаги босқич ўқув-машғулот йиғинига келиб қўшилиши кутилмоқда.\nЯна шуни эслатиб ўтиш керакки, вилоят ҳокимлиги ва клуб бош муассиси — НКМК томонидан “Қизилқум” жамоаси учун йил якуни ҳамда Янги йил шарафига байрам дастурхони уюштиришни мўлжаллаган. Тантанали тадбир 22 декабрь куни Навоий шаҳрида ўтказилади.


Ҳаром амаллар: Намозда хотиржамликни тарк қилиш\nBy Камолиддин Иноятуллоҳ on 12/06/2018 МАҚОЛАЛАР ҲАРОМ АМАЛЛАР\nНамозда хотиржамликни тарк қилиш\nЭнг катта ўғрилик намоздан ўғирлашдир. Пайғамбар соллаллоҳу алайҳи ва саллам айтдилар: “Инсонларнинг ичидаги энг ёмон ўғри намозидан ўғирлайдиган кишидир”. Саҳобалар: “Эй Росулуллоҳ, намозидан қандай ўғирлайди?” деб сўрадилар. Росулуллоҳ соллаллоҳу алайҳи ва саллам айтдилар: “Рукуъ ва саждаларни мукаммал қилмасдан”. (Имом Аҳмад)\nНамозда хотиржам турмаслик, рукуъ ва саждаларда белни текис тутмаслик, рукуъдан кўтарилганда қоматни тўла ростламаслик ҳамда икки сажда орасида тўғри ўтирмаслик, буларнинг бари кўпгина намозхонларда топиладиган қусурлардир. Ҳатто намозларида хотиржам турадиган қавмни масжидларда топиш амри маҳол бўлиб қолди. Ваҳоланки, намозда хотиржам туриш унинг рукнларидан бири бўлиб, усиз намоз дуруст бўлмайди, унинг масаласи жиддийдир. Расулуллоҳ соллаллоҳу алайҳи ва саллам айтганлар: “Рукуъ ва саждаларда орқасини текис қилмагунча кишининг намози ўтмайди” (Абу Довуд ривояти).\nХотиржам бўлмасдан намозни тез ўқиш зажр ва ваъидга лойиқ мункар ишдир. Абу Абдуллоҳ Ашъарий айтади: “Расулуллоҳ соллаллоҳу алайҳи ва саллам асҳоблари билан намоз ўқидилар. Сўнг уларнинг бир тоифаси билан ўтирган эдилар, бир киши кириб намоз ўқий бошлади ва рукуъ, саждаларни худди дон чўқигандек тез-тез қилди. Шунда Расулуллоҳ: “Мана буни кўряпсизми? Ким мана шу ҳолатда ўлса, Муҳаммаднинг миллатидан бошқа миллатда ўлибди, намозини худди қарға қон чўқиётгандек ўқимоқда. Худди дон чўқигандек тез-тез рукуъ ва саждаларни қилган кишининг мисоли, бир ё икки хурмо еган қорни оч кишига ўхшайди, бу эса унинг очлигини кетказа олмайди”, дедилар соллаллоҳу алайҳи ва саллам.\nЗайд ибн Ваҳб ривоят қилади: Ҳузайфа розияллоҳу анҳу рукуъ ва саждаларни мукаммал қилмаётган кишини кўриб унга деди: “Сен намоз ўқимадинг, агар шу ҳолда ўлсанг, Исломдан бошқа фитратда ўласан”.\nНамозда хотиржамликни йўқотганлар бу ҳукмларни билганларидан сўнг, намозни оҳиста, хотиржам ўқишлари ва ўтган намозларига Аллоҳга кўп тавба қилишлари лозимдир.\nAvvalgi maqolaПайғамбарлар қиссаси: Иброҳим Халилга айтилган мақтовлар зикри (1)\nKeyingi maqola Дард ва даво (15): Бандага етадиган барча яхшилик ва ёмонлик унинг амалига боғлиқ


Ўзбекистонлик мутахассислар фаол кальций цитратини олиш усулини ихтиро қилди - Anhor\nAnhor Все посты Ўзбекистонлик мутахассислар фаол кальций цитратини олиш усулини ихтиро қилди\nЎзбекистонлик мутахассислар Рустам Раҳимов ва Владимир Ермаков фаол кальций цитратини олиш усулини ихтиро қилди. Бу ихтиро озиқ-овқат саноати, тиббиёт, биологик уставли моддаларни фармацевтик ишлаб чиқариш, айнан кальцийдан иборат фаол моддалар олишда муҳим аҳамиятга эга, дея хабар беради Ўзбекистон Интеллектуал мулк агентлигининг матбуот хизмати.\nМаълумки, инсон организми ҳар куни 1 граммдан кўпроқ кальций истеъмол қилиши керак. Ўшанда бошқа муҳим минералларга эҳтиёж минг марта камаяди. Фаол кальций организмнинг 90 фоиздан зиёд қисмига сўрилади ва қондаги зардобда кальцийни меъёрлаштиради.\nКалций цитрати лимон кислотали кальций тузи деб номланади. Уни истеъмол қилиш организм суяк тўқималаридан кальцийни цитрат кўринишида ажратиб, меъёрни таъминлайди. Фақат кальций цитратигина суяк тўқималарида кальцийни сақлаб, уни тиклайди, остеопороз (суяк пишиқлигининг сусайиши)ни бартараф этишга ёрдам беради.\nФарғоналик олимлар ахборот сигналини яширин ўзлаштиришдан ҳимоя қилувчи усулни ихтиро қилди


07 май 2021, Тошкент вақти: 18:01\nЮлий Юсупов¸ Ўзбекистонда иқтисодий ислоҳотлар ўтказилиши¸ хусусан¸ ҳукумат ўз ҳаракат стратегиясига киритган валюта сиëсатини либераллаштиришни қўллаб-қувватлаëтган мустақил иқтисодчилардан бири.\nМутахассислар орасида обрў қозонган бу иқтисодчи¸ Озодлик билан суҳбатда¸ валюта эркин конвертациясини жорий қилмай туриб¸ ўзбек иқтисодидаги бошқа бирор муаммони ҳал этиб бўлмаслигини таъкидлади.\nБу муаммони ҳал қилишнинг қатор синалган усуллари борлигини айта туриб Юсупов¸ Ўзбекистон шароитида қўлланиши лозим қадамларга оид ўз таклиф ва мулозаҳаларини ўртага ташлади:\n- Валюта бозорини либерализация қилиш ва эркин конвертация жорий қилишнинг бир неча йўли бор. Муҳими - натижа. Натижа эса¸ бир неча айирбошлаш курсига барҳам беришдир. Ўзбекистонда ҳозир бунақа курс бир нечта. Расмий¸ қора бозор¸ нақдсиз келишувлар бўйича биржа курси бор. Қилинажак иш ана шу курсларни биттага олиб келиш¸ унификация қилиш¸ Ўзбекистонда ҳам дунëнинг аксар давлатларидаги каби валюта айирбошлашнинг битта курсини белгилашдир. Бунинг йўллари кўп. Улардан бири¸ расмий курсни босқичма-босқич девальвация қилиш. Бошқаси¸ бирор чекловсиз валюта эркин савдосига рухсат бериш ва курсни Марказий банк белгиламайдиган эркин валюта бозори яратиш. Бу вариантда¸ Марказий банк ўз курсини бозор белгилайдиган курсга мослайди. Яна бир йўл¸расмий курсни валюта бозоридаги талаб ва таклиф тенглашгунга қадар девальвация қилиш.\nОзодлик: Бугунги вазиятдан келиб чиқилса¸ эркин конвертацияга ўтишнинг тилга олганингиз йўлларидан қай бири Ўзбекистон учун энг мақбул¸ деб ўйлайсиз?\n- Энг мақбули¸ расмий курсни бирданига девальвация қилишдир. Расмий курсни ҳафтасига 50 сўмдан ошириш эмас¸ балки талаб ва таклиф тенглигини таъминловчи мувозанат нуқтаси қаерда эканини “пайпаслаб кўриб”¸ шу нуқтани белгилашдир. Мен бу мувозанат нуқтаси жуда баланд бўлади¸ деб ўйламайман – талаб ва таклиф ўртасидаги тенглик 7000-8000 сўм ўртасида тўхтайди¸ деган фикрдаман.\nОзодлик: 28 апрелда доллар қора бозор курсининг 8000 сўмга чиққанидан келиб чиқсак¸ қора бозор озми-кўпми талаб ва таклиф мувозанатини¸ доллар ҳақиқий нархини белгилади¸ дейиш мумкин?\n- Қора бозор¸ ҳа. Аммо биржа курсини ҳам унутмаслик керак. Расмий курсни қўйворишдан олдин¸ нақд пул муомаласидаги маъмурий тўсиқларни олиб ташлаш керак. Шундай қилинса¸ расмий курс билан нақдсиз ҳисоб-китоб қилинадиган биржа курси яқинлашади. Бу икки курснинг қайси нуқтада яқинлашишини аниқ айтиш жуда қийин. Биринчидан¸ талаб ва таклифга таъсир қиладиган ниҳоятда кўп омил бор. Иккинчидан¸ биз расмий¸ нақд ва нақдсиз айланма миқдорини билмаймиз. Лекин меинг тахминимча¸ бу курслар учрашадиган нуқта 7-8 минг оралиғида бўлади. Ҳозир нақдсиз олди-берди қилинадиган биржа курси 10 минг сўм атрофида¸ расмий курс 3¸5 минг атрофида ва улар кесишадиган нуқта¸ менимча бугунги қора бозор нархи¸ яъни 8000 сўм бўлади.\nОзодлик: Бундан чиқадики¸ ҳукумат конвертацияни эртагаëқ очиб юборса¸ бу ҳаракат бутун бозор-ўчарини фақат долларнинг қора курсига мослаб юритишга ўрганиб бўлган аксар ўзбекистонликнинг кундалик ҳаëтини остин-устун қилиб юбормайди!\n- Мутлақо тўғри. Ўзбек иқтисоди қарийб тўлиғича ана шу икки курс – қора бозор ва биржа курси бўйича иш юритади. Аксар ўзбекистонликлар харид қиладиган истеъмол бозоридаги маҳсулотлар нархи бугун 8000 сўмга чиққан қора бозор курси¸ ëки 10 мингга яқинлашган биржа курсига асосланади. Яъни бозордаги нарх долларнинг ана шу курсидан келиб чиқиб белгиланган. Моҳиятан¸ эркин бозор курси биржа курсидан баланд бўлиши мумкин эмас. Унинг қора бозордаги бугунги нарх атрофида бўлиши эҳтимолга яқинроқ. Конвертация очилса¸ ҳатто¸ биржа нархи бўйича ҳисоб-китоб қилинган айрим маҳсулот нархлари қора бозор даражасига тушиши ва 10-20 фоизга арзонлаши мумкин.\nОзодлик: Агар конвертация очилишидан аксар ўзбекистонликлар зиëн кўрмаса¸ бозордаги нархлар кескин ошиб кетиб¸ ижтимоий-иқтисодий фалокат рўй бермаса¸ конвертацияни очишдан бу қадар кучли қўрқув нимага асосланади?\n- Бу қўрқув¸ мени ҳам доим ҳайрон қолдиради. Қўрқув¸ аҳвол бундан ëмонлашиб кетиш эҳтимоли қўрқувидир. Буни тушуниш қийин эмас. Чунки одамлар нимадир бўлса¸ унинг ўз чўнтакларига зарба беришига ўрганган. Конвертация очилишидан амалда зиëн кўрадиганлар¸ биринчи галда¸ расмий курс бўйича импорт қилиб келаëтганлар бўлади.\nОзодлик: Демак¸ конвертация очилишидан аҳоли эмас¸ расмий курс бўйича Ўзбекистонга импорт билан шуғулланиб келаëтган бир гуруҳ сараланган¸ қудратли шахс ва ширкатлар зиëн кўради.\n- Зарар кўрадиганлар қайсидир давлат тизимлари ëки уюшмаларга кирувчи давлат ширкатлари ва расмий курс бўйича конвертация имтиëзига эга хусусий ширкатлар бўлади. Ўзбекистонда расмий курсдан фойдаланувчи ширкатлар рўйхати энг катта давлат сири ва биз кимнинг бу имтиëзга эгалигини ҳам аниқ билмаймиз. Лекин бундай шахс ва ширкатлар сони жуда кўп¸ деб ўйламайман. Бу ерда энг муҳим жиҳат – ҳатто бу имтиëзга эга давлат ва хусусий ширкатлар импорт маҳсулотларини долларнинг расмий курси бўйича сотиб олса ҳам¸ улар бу маҳсулотларни ички бозорда қора бозор нархида сотиб келмоқда. Шу боис¸ бу ширкатларни имтиëздан маҳрум қилиш бозордаги нархларга жиддий таъсир кўрсатмайди. Конвертация очилса¸ валютада қарз ва кредит олган корхона ва ширкатлар ҳам ютқизади. Дейлик¸ авваллари бу қарзни сўмни расмий курс бўйича доллар қилиб тўлаб келган бўлсам¸ конвертация очилиб¸ расмий курс ҳам девальвация бўлса¸ мен ҳам доллардаги қарзимни тўлаш учун икки баравардан кўпроқ сўм беришим керак бўлади. Лекин¸ билишимча¸ бунақа қарздорлар Ўзбекистонда кўп эмас.\nОзодлик: Конвертация очилса¸ импорт қилинадиган асосий истеъмол моллари ва ëнилғи нархи ҳам кескин ошиб¸ ижтимоий талотўплар эҳтимоли кучаяди¸ деган хавотирлар ҳам бор. Яъни¸ четдан расмий курс билан олиб келинаëтган¸ дейлик¸ буғдой¸ картошка¸ ëғ¸ нефть ва газ нархи ҳам қора бозор нархига кўчади ва икки баравардан кўпроққа ошиб кетади¸ деган қўрқувлар бор. Бу қўрқувга нима дейсиз?\n- Мен¸ ҳатто расмий курс бўйича импорт қилинган тақдирда ҳам¸ шу нарх асосида сотилаëтган импорт маҳсулотларини билмайман. Улар кўпдан бери қора бозор нархида сотилмоқда. Шу боис¸ ҳатто сараланган гуруҳ импортчилари расмий курсдан мосуво қилган тақдирда ҳам¸ улар бу маҳсулотларни қора бозор нархида олиб киради ва ички бозордаги нарх ўзгаришсиз қолади. (Ягона ўзгариш – улар чўнтагида қолаëтган даромад миқдорида бўлади¸ яъни бу даромад икки баравардан ошиқроққа камаяди - таҳр.)\nОзодлик: Биз гаплашган айрим ўзбекистонлик кузатувчилар фикрича¸ узоқ йиллар давомида конвертация йўқлиги соясида ниҳоятда катта бойлик орттирган бу сараланган шахс ва ширкатлар шу қадар қудратлики¸ улар статус квони ўзгартириш¸ бу қоидаларни ислоҳ қилишга қаратилган ҳар қандай уринишни бемалол чиппакка чиқара оладилар. (Бу кузатувчилар¸ конвертация йўқлигидан бойиб кетганларнинг¸ бирини галда қудратли МХХ раҳбарлари атрофида жипслашганини айтадилар – таҳр.)\n- Фикримча¸ бу гуруҳлар ҳақиқатан ҳам ислоҳотларга тўғаноқ бўлиш даражасида жуда қудратли. Айни пайтда¸ улар қудратининг чексизлигига ҳам ишонмайман. Бу - сиëсий ирода кучли бўлган ҳолатда ҳал қилса бўладиган муаммо. Бунинг устига¸ Ўзбекистон мустақилликдан бери эркин конвертация жорий этиш ва сўмни девальвация қилиш тажрибасини бошдан кечирган давлат. Ўзбекистонда 2004-2008 йилларда валюта айирбошлашнинг деярли битта курси бўлганини эсдан чиқармаслик керак. Ўша йиллари расмий ва қора бозор курси ўртасида деярли фарқ йўқ эди. Бу жараëн нега тўхтатилди¸ кимлар¸ нима мақсадда тўхтатди¸ бу жуда узун ҳикоя.\nОзодлик: Президентликка келганидан бери Шавкат Мирзиëев Ўзбекистондаги “оғир иқтисодий аҳвол”ни (президентнинг ўз эътирофи – таҳр.) ўнглашнинг асосий чораларидан бири сифатида хориж инвестициясини жалб қилишга астойдил уринмоқда. Ҳукумат раҳбарлари шу мақсадда Қозоғистон¸Туркияга борди¸ Россияга борди¸ яқинда Хитойга боради. Лекин ҳукумат конвертация муаммосини ҳал эмай¸ яъни уни очмай туриб¸ четдан инвестиция жалб қила оладими? Ҳозирча¸ бирор хориж ширкати ëки тадбиркорининг ўз пулини Ўзбекистонга олиб киришга ошиққанини кўрганимиз йўқ!\n- Хориж инвестициясини жалб қилиш учун лозим биринчи қадам¸ албатта¸ конвертацияни очиш¸ лекин бу ҳаммаси эмас. Исталган сармоядор сўрайдиган биринчи нарса “конвертация борми”¸ деган саволдир. Ўзбекистонда конвертация йўқлигини ҳамма билади¸ конвертация йўқ жойда¸ сармоядор ўз даромадини қандай олиб чиқади? Улар бу даромадни ўзвалютасига алмаштириб¸ уни эркин олиб чиқа олмаса¸ ўзбек сўмини нима қилади?Шу боис¸ сармоядор фақат конвертация очилсагина келади. Конвертация очилишининг сармоя киришга таъсири жуда яхши бўлади¸ аниқ рақам айтиш қийин¸ лекин конвертация очилса Ўзбекистонга жуда кўп инвестиция кириши аниқ.\nКонвертация йўқлиги¸ сармоя йўлидаги биринчи рақамли муаммо¸ тўсиқ. Лекин сармоя иқлимини яхшилаш йўлида конвертацияни очишдан бошқа ҳам кўп ишларни қилиш лозим. Битта конвертациянинг ўзи етмайди. Нафақат хориж сармоядорлари¸ балки ички инвесторлар учун ҳам иқлимни яхшилаш учун¸ мамлакатга катта сармоя баробарида янги технологиялар ҳам кириши учун туб иқтисодий ислоҳотлар қилиш керак.\nОзодлик: Лекин ҳар қандай ислоҳотнинг ибтидоси¸ Ўзбекистон шароитида¸ эркин конвертация жорий қилишдан бошланади.\n- Тўппа-тўғри. Конвертацияни очиш ислоҳотларнинг бошланиши бўлади. Чунки ўзбек иқтисодининг ҳамма муаммоси конвертация йўқлигига бориб тақалади. Конвертациянега муҳим – чунки уни ечмай туриб¸ иқтисоднинг қолган бирор бошқа муаммосини ҳал қилолмайсиз. Айни пайтда¸ конвертацияни очиш билан¸ қолган муаммолар автоматик ҳал ҳам бўлиб қолмайди. Конвертация очиш қолган муаммолар ечими учун замин ҳозирлаш бўлади¸ холос.\nОзодлик: Ўзбекистоннинг ҳозирги вазиятида конвертация муаммосини ижобий ҳал қилиш¸ яъни эркин конвертация жорий қилишга¸ энг оптимистик тахминингизда¸ қанча вақт берасиз?\n- Мен келаси икки-уч ой ичида Ўзбекистонда конвертация жорий қилинади¸ деган оптимистик тахминим бор. Салбий прогноз ҳақида ўйлагим ҳам йўқ. Чунки¸ тепадагилар истаса¸ шунча узоқ йил конвертациясиз қандай яшаб келган бўлсак¸ бундан кейин ҳам яшайверишимиз мумкин. Жиддий¸ бутун иқтисодий муносабатлар тизимини ўзгартирадиган¸ иқтисодий ривожланишнинг бошқа моделини яратадиган тузумга оид ислоҳотларга келсак¸ бунинг учун сиëсий ирода топилган ва ўзгаришлар тез амалга оширилган тақдирда ҳам камида бир неча йил керак бўлади.


“Футбол дўстлик учун” лойиҳаси доирасида миллий ассоциация делегатлари ўртасида футбол учрашуви бўлиб ўтди\n11.06.2018 23:30 | ЎФА\nХалқаро футбол федерацияси – ФИФА Россиянинг “Газпром” компанияси билан ҳамкорликда “Футбол дўстлик учун” ижтимоий лойиҳасининг 6 мавсумига старт берилгани ва 9 июнь куни Москвадаги “Спартак” клуби академияси майдонида мазкур лойиҳанинг очилиш маросими бўлиб ўтгани ҳақида хабар берилганди.\nБу йил “Футбол дўстлик учун” лойиҳасида дунёнинг 211та мамлакатидан ташриф буюрган 1500 нафарга яқин болалар, миллий ассоциация делегатлари ва журналистлар иштирок этишмоқда.\nЎзбекистондан мазкур лойиҳада ёш дарвозабон Муслим Абдуманнопов ва ёш журналист Мардон Марупов иштирок этяпти. Лойиҳанинг финал босқичи эртага старт олади ва унда жамоалар бош соврин учун кураш олиб боришади. Бугун, барча иштирокчилар сўнгги машғулотларни ўтадилар.\nШунингдек, куннинг иккинчи ярмида “Футбол дўстлик учун” ижтимоий дастурининг миллий ассоциациялар вакиллари ўртасида ўртоқлик ўйинлари бўлиб ўтди. Ўзбекистон вакиллари Арманистон, Қирғизистон, Қозоғистон, Украина делегатларидан ташкил топган жамоада Экваториал Гвинея, АҚШ, Гана, Того, Камерун, Аргентина, Перу, Эквадор ва Колумбия вакилларига қарши баҳс олиб боришди. Унда дўстлик ғалаба қозонди.\nБундан ташқари, кечга яқин расмий делегация аъзолари иштирокида катта матбуот анжумани бўлиб ўтди. Ҳар бир минтақа вакили “Футбол дўстлик учун” лойиҳасининг асосий қадриятлари ҳақида тўхталди, делегатлар ўзаро миллий совғаларни алмашди.\nМазкур лойиҳанинг асосий мақсади – бутун дунёдаги ёш авлод ўртасида дўстлик, тинчлик, турли миллат ва маданият вакилларига ҳурмат каби юксак инсоний тушунчаларни тарғиб қилишдан иборат.\nЭслатиб ўтамиз, Ўзбекистон футбол ассоциацияси мазкур лойиҳада иккинчи марта иштирок этяпти. Ўтган йили “Футбол дўстлик учун” лойиҳасида юртимиз шарафини “Локомотив” Тошкент вакили Илёс Аҳмедов (дарвозабон) ва ёш журналист Амир Шарипов ҳимоя қилганди.


Кунига 50 минг тиббиёт ниқоби дорихоналарга етказилмоқда | "Адолат" СДП\nКунига 50 минг тиббиёт ниқоби дорихоналарга етказилмоқда\nАндижонда короновирус пандемиясининг олдини олишга барча ташкилотлар ўз ҳиссасини қўшмоқда. Жумладан, “Макрофарм-Андижон” масъулияти чекланган жамияти тиббиёт ниқоби ишлаб чиқаришни йўлга қўйди.\nҲозирда корхонада кунига 50 минг дона шундай гигиеник-профилактика воситаси тайёрланмоқда. Ниқоблар жамият тизимидаги 20 та дорихонага тенг миқдорда тақсимланяпти. Таннархи 900 сўмга тушаётган гигиеник-профилактика воситасини дорихоналарда 1000 сўмдан сотилиши назоратга олинган.\nАҳоли саломатлигини муҳофаза қилиш йўлида ташаббус билан чиққан тадбиркорлардан кўпчилик хурсанд.


Тошкент шаҳар ҳокими Ж. Ортиқхўжаевнинг “2021 йилги ижтимоий-иқтисодий ривожланиш якунлари ва 2022 йилга режалар тўғрисида” МУРОЖААТИ__________________________________________________________________________3\nҲурматли депутатлар ва йиғилиш иштирокчилари!\nЭнди рухсатингиз билан 2022 йилда амалга оширилиши режалаштирилган ишларга тўхталадиган бўлсак.\nБу борада асосий макроиқтисодий кўрсаткичкичларнинг прогнозлари қуйидагича кўзда тутиляпти:\nЯлпи ҳудудий маҳсулот ҳажми – 120 трлн сўм, ўсиш суръати – 107,5 фоиз, аҳоли жон бошига эса 41,5 млн сўм;\nсаноат маҳсулотлари ишлаб чиқариш ҳажми – 89,8 трлн сўм, ўсиш 106,3 фоиз, аҳоли жон бошига эса 31,1 млн сўм;\nпудрат – қурилиш ишлари – 29,2 трлн сўм, ўсиш – 107,7 фоиз, аҳоли жон бошига эса 10,1 млн сўм;\nхизматлар ҳажми – 125,4 трлн сўм, ўсиш 130,1 фоиз, аҳоли жон бошига эса 43,4 млн сўмга етказилиши режалаштирилмоқда.\nМаҳаллийлаштириш дастурига кўра, импорт ҳажми таҳлили асосида қўшимча 618,5 млрд сўмлик, 60 та янги лойиҳалар шакллантирилди.\nЛойиҳаларни ишга туширилиши натижасида қарийб 57 млн доллар миқдорида импорт ўрнини босишга эришилади ҳамда 7 млн долларлик маҳсулотлар экспорт қилинади, жами 1 мингта янги иш ўринлари яратилади.\nИнвестиция йўналишида 2022 йилда 520 та янги лойиҳалар режалаштирилган бўлиб, уларни йил охиригача ишга тушириш ва 23,8 минг та иш ўрни яратиш кутилмоқда.\n2022 йилда 1,15 млрд долларлик маҳсулотлар экспорти амалга оширилиши режалаштирилди. Шундан 1,1 млрд доллари саноат маҳсулотлари\nва 32,5 млн доллари мева-сабзавот маҳсулотлари.\nЯратиб берилаётган имкониятлар асосида аҳолини тадбиркорликка фаол жалб этиш ва улар фаолиятига ҳар томонлама кўмаклашиш орқали шаҳарда жами 16 минг дан зиёд янги кичик бизнес субъектларини ташкил этишни режалаштирдик.\n2022 йилда маҳаллий бюджет даромадларига 6 трлн 44 млрд сўм маблағ келиб тушиши кутиляпти.\nЎзбекистон Республикаси Президентининг қарори ижроси доирасида ҳудуд ва тармоқларни комплекс ривожлантириш инвестиция дастури, саноат, хизмат кўрсатиш ва бошқа йўналишдаги янги йирик ва кичик лойиҳаларни ташкил этиш ва мавжудларини кенгайтириш ҳисобидан 58 минг та янги иш ўринлари яратилиши режалаштирилди.\nБундан ташқари, Ҳурматли Президентимизнинг топшириқларига мувофиқ, Тошкент шаҳрида хизматлар соҳасини янада ривожлантириш, пойтахтнинг туризм салоҳиятини янда ошириш, аҳоли бандлигини таъминлаш, 600 мингдан зиёд янги иши ўринлари яратиш борасида, хорижий мутахассисларни жалб қилган ҳолда алоҳида дастур ишлаб чиқиш бўйича ишлар амалга оширилмоқда.\nҚурилиш соҳасида келгуси 2022 йилда бир қатор йирик объектларни топшириш режалаштирилган.\nАлишер Навоий номидаги халқаро илмий-тадқиқот маркази, Ўзбекистон Миллий кутубхонаси, Ўзбек миллий академик драма театри ва Ўзбекистон давлат санъат музе йини ўз ичига олган янги, улкан мажмуа – Маънавият шаҳарчаси шулар жумласидан.\nИслом цивилизация маркази қурилиш ишлари давом эттирилади. Спорт мусобақалари бўйича Осиё ва Жаҳон чемпионатларини ўтказиш мақсадида Янги Ўзбекистон кўчаси бўйлаб “Олимпия шаҳарчаси”ни бунёд этиш юзасидан қурилиш ишлари бошланади.\nГеология фанлари университетидаги қурилиш лойиҳасининг иккинчи босқичида лаборатория, Давлат геология қўмитаси маъмурий биноси, геология фонди ва спорт мажмуаси қурилади.\nТошкент шаҳрида 12 та “яшил зона”лар ва хиёбонлар ҳамда 25 та аллеялар ташкил этилади.\nДастурга мувофиқ, 2022 йилда 7 та каналларнинг қирғоқларини мустаҳкамлаш, ободонлаштириш, кўкаламзорлаштириш ва сайилгоҳ ташкил этиш, шунигдек, мавжуд гидротехник иншоотларни таъмирлаш ҳамда сув ресурсларини такомиллаштириш ишлари амалга оширилади\nТранспорт инфратузилмасини янада яхшилаш мақсадида “Қўйлиқ” бозори бекатидан бошлаб\n2 - босқич ер усти метро йўналиши қурилиши\nва Кичик ҳалқа йўлидан Қипчоқ кўчасигача бўлган\n2 – босқич йўл қурилиши каби бир қатор объектларда қурилиш ишлари давом эттирилади.\nШунингдек, "Ислом Каримов” номидаги Тошкент аэропортини Бобур кўчаси билан боғлаб турувчи йўл ўтказгич қайтадан қурилади. Фарғона йўли кўчасидан Тошкент халқа автомобиль йўли кўчасига тушиш учун қўшимча йўл ўтказгич қурилади.\nЧўпон ота кўчасидан Қипчоқ кўчасига янги йўл ва қўшимча 3 та йўл ўтказгич қурилиш ишларини\n2-босқичини якунлашни режалаштирганмиз. 279 км марказий ва ички йўллар таъмирланади.\nАҳоли яшаш шароитларини янада яхшилаш, замонавий, энергатежамкор қурилган, сифатли уй-жойларга бўлган талабни қондириш мақсадида “Янги Ўзбекистон” массиви барпо этилади.\nУларда 1 минг 536 хонадонли 24 та кўп қаватли уйлар, 3 та ижтимоий соҳа объектлари қурилади.\nШу билан бирга, “Обод маҳалла” дастури доирасида 24 та маҳаллаларда 582,6 млрд сўмлик қурилиш-ободонлаштириш ишлари амалга оширилиб,\n96,8 минг аҳолининг яшаш шароитлари яхшиланади.\nКоммунал соҳа бўйича 2022 йилда ичимлик суви таъминотида 50,3 км тармоқлар реконструкция қилинади ҳамда 40 км оқава сув тармоғини янги қуриш ва 2,2 км реконструкция қилиш ишлари амалга оширилади.\nБундан ташқари, ичимлик сувини етказиб беришда талаб этиладиган босимларни таъминлаш мақсадида 8 та насос агрегатларни янгисига алмаштирилади ва 22 таси мукаммал таъмирланади.\n2022 йилда аҳолини узлуксиз электр таъминоти билан таъминлаш мақсадида жами 873,4 км электр тармоқларида, шундан 53,7 км янги қуриш ва 819,7 км реконструкция ишлари амалга оширилади.\n225 та трансформатор пунктлари,\n3 та подстанциялар янгидан қурилади ҳамда реконструкция қилинади. Ушбу бажариладиган ишларга таҳминан 116,5 млрд сўм жалб этилади.\nШунигдек, 11,8 км эскирган табиий газ тармоқларини мукаммал таъмирлаш, 5,4 км қувурларни ва 110 дона газ тақсимлаш пунктларини қуриш режалаштирилмоқда.\nТошкент шаҳрини рақамли трансформация қилиш бўйича ишларимизни 2022 йилда ҳам давом эттирамиз.\nШаҳар хизматларини бошқариш, барча соҳаларда ўсиш жараёнини назорат қилиш, ресурсларни самарали тақсимлаш ва улардан оқилона фойдаланиш мақсадида сунъий интеллект технологияларини қўллаган ҳолда пойтахтда “Ақлли шаҳар” лойиҳаси амалга оширилади.\n2022 йилдан бошлаб ташқи реклама йўналишида ягона биллинг тизими жорий этилади. Бу билан биз пойтахтнинг реклама бўйича ташқи меъморий қиёфасини шакллантириб, мувофиқлаштириб борамиз.\nАтмосфера ҳавоси ва унинг таркибини автоматик мониторинг қилиш бўйича ҳар бир туманда 1тадан автоматик лаборатория қурилмалари ўрнатилади.\nМирзо Улуғбек туманида барпо этилаётган замонавий “IT-шаҳарча” фойдаланишга топширилади\nва 2 000та янги иш ўринлари яратилади.\n100дан ортиқ “Ақлли светафор”лар ёрдамида транспорт қатнови, оқими ва тирбандликлар тартибга солинади.\nТошкент шаҳар ва туман ҳокимликлари фаолиятини рақамлаштириш, жараёнларга замонавий Ай-Ти технологияларни жорий этиш орқали қоғоз ҳужжатлар билан ишлаш тартибидан босқичма-босқич воз кечамиз.\nИжтимоий соҳаларда ҳам олиб борилаётган ислоҳотларни давом эттирамиз. Жумладан, Соғлиқни сақлаш тизимига тўхталадиган бўлсак.\nТошкент шаҳар тез тиббий ёрдам хизматини янги сифат даражасига олиб чиқиш мақсадида 2022 йилда йилда 50 та ва кейинчалик яна 100 та тез тиббий ёрдам машинаси билан таъминланади.\nТез тиббий ёрдам хизматининг 2 та биносини реконструкция қилиш ҳамда Янгиҳаёт туманида 1 та тез тиббий ёрдам биносини янгитдан қуриш ишлари амалга оширилади.\nТошкент шаҳар 1-сон клиник шифохонаси ва Перинатал марказлари структуравий бирлаштирилиб, “Тиббиёт кластерлари” ташкил этилади. Ушбу мажмуа 17 та ихтисослаштирилган бўлимлардан ташкил топади.\nМактабгача таълим тизимида 3 - 7 ёшли болалар қамровини 80 фоиздан 90 фоизга ошириш мақсадида Тошкент шаҳрида 7 та янги мактабгача таълим ташкилотлари қуриш, 26 тасини реконструкция қилиш, 8 та Давлат-хусусий шериклик асосида ва 28 та оилавий нодавлат мактабгача таълим ташкилотлари ташкил этиш чоралари кўрилади.\nТошкент шаҳридаги 312 та давлат мактабгача таълим ташкилотларининг 72 та гурухлари, 312 та тиббиёт хоналари, 2 400 та ёзги айвончалари, 312 та ёзги спорт майдончаларини таъмирлаш, моддий техник базасини мустаҳкамлаш ҳисобига қўшимча 3 750 нафар болалар қамраб олинади.\nМирзо Улуғбек, Олмазор, Сергели, Чилонзор, Шайхонтоҳур, Юнусобод, Яккасарой ва Янгиҳаёт туманиларида 1 тадан давлат ташкилотларига тегишли бўш турган ер майдонларини аниқлаш орқали жами\n8 та Давлат-хусусий шериклик асосида нодавлат таълим ташкилотларини ташкил этиш ишлари амалга оширилади.\nХалқ таълими тизимида 2022 йил давомида 6 та мактаблар янги қурилади, 44 та мактаблар капитал реконструкция ва мукаммал таъмирлаш ишлари амалга оширилади.\nХусусан, Мирзо Улуғбек туманидаги (Тошкент вилоятидан ўтган) 38-мактабга 660 ўринли қўшимча бино, ошхона, фаоллар зали, спорт зали ва ҳожатхона қуриш ва мавжуд бинони мукаммал таъмирлаш ишлари амалга оширилади ҳамда Янгиҳаёт туманидаги Баркамол авлод болалар умумтаълим мактаби очилади.\n2022 йил якунига қадар 170 та мактабда спорт майдончалари таъмирланади. Учтепа, Олмазор\nва Шайхонтоҳур туманларида жами 44 та ёпиқ турдаги кўп тармоқли "Спорт-соғломлаштириш комплекслари” ҳамда 9 та ёпиқ турдаги "Сузиш ҳавзалари" янгидан қурилади.\nШунингдек, маҳаллаларда 179 та “Workout”, “Скейтбординг”, 34 та стритбол майдончалари, 125 та маҳаллада “баскетбол”, “Стриит вело”, 230 та маҳаллада бадминтон майдончаларини барпо этиш режалаштирилган.\nАҳоли, айниқса ёшлар орасида спортни оммалаштириш бўйича Тошкент шаҳрида 2022 йилда ўтказиладиган “Спорт ва оммавий жисмоний тарбия тадбирлари Календарь режаси”ни ишлаб чиқдик. Унга асосан нуфузли мусобақалар ва тадбирлар сонини бу йилга нисбатан 1,5 баробарга ошириш белгиланди.\n2022 йилда 50 км пиёда ва велосипед махсус “Саломатлик йўлаклари” ташкил этилади.\nЁшларни касб-ҳунарга ўқитиш ва улар учун янги иш ўринларини ташкил этиш борасида “Келажак касб-хунар мактаблари” барпо этилади. Жумладан, Янгиҳаёт, Сергели, Чилонзор туманларида ушбу мактабларни барпо этиш орқали 12 минг нафар ёшлар бандлиги таъминланади.\nЖорий йилда “Аёллар дафтари”даги оғир турмуш шароитидаги, ногиронлиги бўлган, боқувчиси йўқ ва ёлғиз оналарга ҳамда қарамоғида ногирон фарзанди бўлган хотин қизларга барча турдаги ёрдамлар кўрсатилди.\nЖумладан, уларнинг 29 нафари ижтимоий уй-жой билан таъминланди, 115 нафарига ипотека кредитлари учун бошланғич бадал пуллари тўлаб берилди, 509 нафар оилалар реаблитация воситалари билан таъминланди.\nШунингдек, 4 608 нафар боқувчиси йўқ ва ёлғиз оналарга, 1 461 нафар қаромоғида ногирон фарзанди бўлган аёлларга моддий ёрдам кўрсатилди.\n2022 йилда ижтимоий химояга мухтож оилалар ва якка оналарга кўмак бериш ва уларнинг даромадларини ошириш учун қулай шароитлар яратиш мақсадида олиб бораётган ишларимизни давом эттирамиз.\n- 400 нафар отасидан айрилган, ёлғиз отаси ёки онаси қарамоғида вояга етган уй-жойга муҳтож хотин-қизларни уй-жой билан таъминлаш;\n- 600 нафар ногирон ва ногирон фарзандларини тарбиялаётган аёлларни реабилитация воситалари билан таъминлаш;\n- “Аёллар дафтари”, “Темир дафтар” ва “Ёшлар дафтари” орқали оилаларга бепул дори-дармон ва жарроҳлик амалиёти учун маблағ ажратиш, хуқуқий, психологик ёрдам кўрсатиш;\n200 нафар ногиронлиги бўлган оилаларнинг уй-жойларини таъмирлаб бериш ишлари шулар жумласидандир.\nШунингдек, ногирон ва вояга етмаган фарзандлари бўлган ёлғиз оналарни уй шароитида иш билан таъминлаш чораларини кўрамиз. Уларни компьютер саводхонлигини ошириб, электрон тижорат\nва тадбиркорликка ўргатамиз.\nОнлайн курслар ташкил этиб, касб-ҳунарга йўналтирамиз. Тикиш-бичиш ва тўқишни биладиган аёлларимизни профессионал тикувчилик асбоб-ускуналари билан таъминлаймиз.\nҲурматли сессия иштиркочилари!\nЯна бир муҳим масала, коррупцияга қарши курашиш тизимини янада такомиллаштириш, бу иллатни илдизи билан бартараф этиш бўйича Давлатимиз Раҳбари бошчилигида қатор ислоҳотлар амалга оширилмоқда.\nПҚ–5177-сон қарорига асосан Тошкент шаҳар ҳокимлигида ҳам коррупцияга карши ички назорат бўлими ташкил этилди.\nКоррупция ҳолатларини олдини олиш, унга олиб келадиган сабабларига қарши курашиш бўйича қатор амалий ишлар йўлга қўйилди. Жумладан, Кадрларни ишга қабул қилиш, бюджет маблағларини мақсадли сарфланишини таъминлаш мақсадида ушбу масалалар Халқ депутатлари шаҳар ва туман Кенгашларига муҳокамага киритилмоқда.\nШаффофликни таъминлаш мақсадида тендерларни ўтказиш рақамлаштирилди, шаҳар ва туман ҳокимликлари фаолияти мунтазам равишда ижтимоий тармоқларда ёритилмоқда.\nДавлат органлари ва ташкилотларининг Кенгаш депутатлари олдида ҳисобдорлиги йўлга қўйилди.\nКелажакда коррупцияга йўл қўймаслик, уларни ўз вақтида аниқлаш ва чек қўйиш мақсадида инсон омилини камайтириш, барча сохаларни рақамлаштириш, коррупцияга имкон берувчи сабаблар ва шароитларни бартараф этиш бўйича ходимлар билан доимий тушунтириш ва тарғибот ишларини жадаллаштирамиз.\nКоррупцион характердаги ахборотларни қабул қилиш учун алоҳида ишонч телефонини ташкил этиш, ойига 2 марта шахсий қабул ташкил этиш, коррупцияга қарши кураш бўйича барча оммавий ахборот воситалари ҳамда интернет тармоқларда тарғибот ишларини кучайтирамиз.\nЯна бир муҳим йўналиш аҳоли мурожаатлари билан ишлаш тизимли давом эттирилади. Бу йўналишда ишларимиз қуйи тизимгача йўлга қўйилган. Йил давомида Президент халқ қабулхоналари, Бош вазир қабулхоналари, виртуал қабулхона ҳамда электрон порталлардан келиб тушаётган мурожаатларда ўрганилиб, хал этиш чоралари кўриляпти.\nЖорий йилда аҳолидан жами 65,5 мингдан ортиқ мурожаатлар келиб тушди. Булардан 27,7 мингта мурожаат ижобий ҳал этилган бўлса, 36,4 мингтасига ҳуқуқий тушунтиришлар берилган. Қолганлари ижрода.\nШунингдек, йил давомида шаҳар ва туман ҳокимликларида доимий қабуллар ташкил этиляпти. Жойларда шаҳар ва туман сектор раҳбарлари томонидан сайёр қабуллар ҳам тизимли йўлга қўйилган. Ушбу қабулларда бугунги кунгача 2 800 га яқин фуқаролар қабул қилинди.\nҲабарингиз бор биз ўтган йилда Сизлар билан маслаҳатлашиб, янги тизимни жорий этдик.\nЖойларда аҳолини қийнаб келаётган муаммоларни тезкорликда бартараф этиш, келгусида уларни олдини олиш мақсадида депутатлар жамғармасини ташкил этиб, шаҳар Кенгаши депутатларига 2 млрд сўм, туман Кенгашлари депутатларига 200 млн сўм, шунингдек, маҳалла раисларига ҳам 50 млн сўмдан маблағ ажратдик.\nМаблағлар депутатларимиз томонидан ўзлари сайланган округлардаги аҳоли билан жойида муаммоларни аниқлаб, аҳоли фикри, талаби асосида муаммо ва камчиликаларни бартараф этишга сарфланяпти.\nЯратилган бу тизим жуда яхши самара берди десам муболаға бўлмайди. Сабаби ҳудудда истиқомат қиладиган аҳоли ўзи муҳим деб топган муаммо ва камчиликлар тезкорликда бартараф этиляпти. Бажарилган ишларга аҳоли ва депутатларимиз баҳо беришяпти.\nБиз келгуси йилда ҳам ушбу тажрибамизни янада такомиллаштириб, давом эттирамиз деган таклифни берсам, ўйлайманки, Сиз депутатлар ҳам буни қўллаб-қувватлайсиз!\nШу билан бирга биз интерактив веб сервис\n“Халқ назорати” порталини ишга туширдик. Ушбу порталда аҳоли шаҳар инфраструктурасидаги аниқланган камчиликларни мобил илова орқали ҳокимликка етказади.\nПортал тўлиқ ишга тушгандан бери аҳолидан 3 800 та мурожаатлар келган бўлиб, 21 декабрга қадар улардан 3 395 таси ижобий хал этилган, қолганлари иш жараёнида.\nПорталнинг афзаллиги бу ерда ҳеч қандай бюрократия тўсиқлари йўқ. Яъни муаммо аниқланди, мобил илова орқали юборилди, тегишли корхоналар муаммони бартараф этиб, натижасини яна шу порталга фотоҳисоботи билан юклайди.\nМурожаатчи эса ўз навбатида бажарилган ишга баҳо беради, яъни мурожаат қаноатлантирилди ёки бажарилган иш тўлиқ эмас деган муносабат билдиради. Мурожаатчи баҳосига қараб ушбу мурожаат назоратдан олинади ёки ижрочига қайтади. Барча мурожаатлар геокодланиб, шаҳар харитасига боғланган\nва доимий назоратда бўлади.\nИшга туширилган ушбу портал ҳозирда Республикамизда ягона бўлиб, бугунги кунда ҳудудлардан тажрибани ўрганиш ва уни жорий қилиш бўйича ҳамкасабаларимиздан мурожаатлар бўляпти.\nҲурматли йиғилиш иштирокчилари, Тошкент шаҳрида хизматлар соҳаси жадал ривожланиб бораётгани ҳеч кимга сир эмас. Бу борада Давлатимиз Раҳбари олдимизга қатор долзарб вазифаларни белгилаб берганлар.\nТопшириқлар ижросини сифатли таъминлаш ҳамда хизматлар соҳасини пойтахтимизда асосий драйверга айлантириш мақсадида 300 нафар ёшларни Франция ва Швейцария давлатларида ушбу соҳада ўқитиб, малакасини оширишга жўнатиш чораларини кўрамиз.\nЁшларнинг янги ташаббусларини қўллаб-қувватлаш мақсадида, ҳурматли Президентимиз ташаббусларига асосан “Янги Ўзбекистон” боғи атрофида “Заковат” клубининг биноси ҳамда “Интеллектуал ўйинлар шаҳарчаси” барпо этилади.\nШаҳарчада “Дунё ёшлари пойтахти - Тошкент” номли замонавий саёҳат, спорт, IT, мода, кино, санъат, фестиваллари ташкил этилади.\nБундан ташқари замонавий куну-тун фаолият олиб борадиган “Учинчи ренессанс авлодлари” номли кутубхона барпо этилади.\nБугун сизлар билан 2021 йилда амалга оширилган ишлар натижаси ҳамда келгуси 2022 йилда олдимизга белгилаб олган режа ва вазифаларга қисқача тўхталдик.\nЯна бир муҳим масалага, яъни, Давлатимиз Раҳбарининг сайловолди учрашувидаги нутқларида кўтарилган масалаларга алоҳида тўхталиб ўтмоқчиман.\nТаҳлилларга кўра, 2026 йилга бориб, пойтахт аҳолиси 3,2 миллион нафардан ортиши кутилмоқда. Шу билан бирга, яна ярим миллиондан зиёд одам кунига шаҳарга келиб кетади.\nБу ўз навбатида, шаҳар инфратузилмаси, таълим, тиббиёт, жамоат транспорти, уй-жой коммунал\nва бошқа барча соҳаларга юкламани анча оширади.\nШуларни инобатга олиб, Ҳурматли Президентимиз ўз нутқида келгуси беш йилда Тошкент шаҳрини ривожлантириш бўйича қатор таклифларни илгари сурдилар.\nЖумладан, келгуси беш йилда:\n- “Тошкент яшаш учун қулай яшил шаҳар”;\n- “Бизнес учун улкан имкониятлар шаҳри”;\n- “Минтақавий инвестициялар маркази”;\n- “Рақамли пойтахт”;\n- “Билим ва инновациялар шаҳри”;\n- “Пойтахт – маданият ва маърифат булоғи”;\n- “Соғлом турмуш ва сифатли тиббиёт” дастурларини амалга ошириш бўйича режаларни ва аниқ йўналишларни олдимизга вазифа қилиб қўйдилар.\nБарчаси “Инсон қадри учун” деган тамойилга асосланган бу дастурларни биз сизлар билан ҳамжихатликда, бамаслаҳат ишлаб чиқиб, амалга оширамиз.\nЖумладан, ҳозирги кунда биз Вазирлар Маҳкамасининг раҳбарлиги остида Тошкент шаҳрини 2022 - 2026 йилларда комплекс ижтимоий-иқтисодий ривожлантириш Дастури устида ишлаяпмиз.\nҲурматли депутатлар, йиғилиш иштирокчилари,\nБугунги Мурожаатномада айтилган, келгуси йил учун белгиланган режаларни Сизнинг кўмагингиз билан ўз вақтида ва сифатли амалга оширилишига ишонаман.\nМуҳтарам Президентимиз Шавкат Миромонович Мирзиёев таъкидлаганларидек, олиб борилаётган барча ислоҳотлар, амалга оширилаётган барча ишлар фақат биргина тамойил “Инсон қадри учун” бўлиши керак.\n2021 йилда эришилган натижалар, йўл қўйилган хато\nва камчиликлардан келгусида хулоса қилиб ҳамда 2022 йилда амалга оширилиши лозим бўлган иқтисодий - ижтимоий дастурларнинг энг муҳим йўналишлари ва устувор вазифалар ижросини таъминлашда ҳар биримиз ўз ишимизга сидқидилдан, масъулият билан ёндошиб, олдимизга қўйилган мақсадларга албатта биргаликда эришамиз деган умиддаман.\nҲурматли депутатлар ва сессия иштирокчилари,\nФурсатдан фойдаланиб, барчангизни кириб келаётган\nЯнги 2022 йил билан ўз номимдан ҳамда Тошкент шаҳар ҳокимлиги номидан чин қалбдан табриклайман.\nЯнги йил Сизларга омад ва зафарлар, ҳар бир оила, ҳар бир хонадонга қут-барака, тинчлик-тотувлик, бахт саодат олиб келсин!\nЭзгу мақсадларимиз рўёбга чиқсин!


Меҳрибонлик китобига етим болалар киритилади\n11 Avgust 12:35 Ўзбекистон янгиликлари\nЁРДАМ етимлар ПРЕЗИДЕНТ раҳм Раҳмат дафтарчаси ЎЗБЕКИСТОН\nЎзбекистонда яна бир дафтар очилади, унга ота-она қарамоғисиз қолган болалар қўшилади.\n«Меҳр дафтари» ижтимоий лойиҳаси таълим муассасалари ўқувчиларининг муаммоларини ўрганиш ва ҳал қилишга қаратилган.\nЎзбекистонда таълим муассасаларида ўқувчилар муаммоларини ўрганиш ва ҳал қилиш учун «Меҳр дафтари» тизими жорий этилмоқда. Бу Президентнинг «Етим ва ота -она қарамоғисиз қолган болаларни тарбиялашнинг тубдан янгиланган тизимини жорий этиш чора-тадбирлари тўғрисида» ги фармонидан маълум бўлди.\nҲужжатга кўра, жорий йилнинг 1 -ноябридан бошлаб республиканинг барча ҳудудларида, шу жумладан Қорақалпоғистонда, шунингдек, Тошкентда «Меҳр дафтари» га кирувчи этим ва ота-она қарамоғисиз қолган болаларни қўллаб-қувватлаш учун жамғармалар яратилмоқда. «Меҳрибонлик дафтарчаси»).\nҚайд этилишича, бу маблағларнинг маблағлари ҳомийлардан тушган пул тушумлари ҳисобига шакллантирилади. Шундай қилиб, 2022 йил 1 январдан бошлаб алкоголли маҳсулотлар (пиво ва табиий шаробдан ташқари) улгуржи савдоси билан шуғулланувчи корхоналарнинг соф фойдасидан, шунингдек қонун билан тақиқланмаган бошқа манбалардан уч фоизлик чегирмалар амалга оширилади.\nШунингдек, меҳрибонлик уйлари ва ҳомийлик остидаги оилаларда тарбияланаётган қизларга уларнинг долзарб муаммоларини ҳал қилишга катта эътибор қаратиш режалаштирилган.


Тошкентда мушукни 3-қаватдан улоқтирган йигитчанинг отаси жазоланди | Qalampir.uz\nТошкентда мушукни 3-қаватдан улоқтирган йигитчанинг отаси жазоланди\n3-саҳифа\t30 Май 15:47 5525\nИжтимоий тармоқларда ёш йигит Р. Глиэр номидаги республика ихтисослаштирилган мусиқа мактабининг 3-қаватидан мушукни улоқтиргани акс этган видео тарқалди. Ушбу ҳолат юзасидан Тошкент шаҳар Ички ишлар бош бошқармаси муносабат билдирди.\nҚайд этилишича, жорий йилнинг 28 май куни Р. Глиэр номидаги республика ихтисослаштирилган мусиқа мактабининг 17 ёшли ўқувчиси Х.О. мушукни 3-қаватдан улоқтирган. Ҳолат эса 16 ёшли Ш.А. томонидан видеога олиниб, интернетга тарқатилган.\nҲуқуқбузарлик вояга етмаган шахс томонидан содир этилгани сабабли унинг отаси, 46 ёшли У.Э. Маъмурий жавобгарлик тўғрисидаги кодекснинг 47-моддаси (болаларни тарбиялаш ва уларга таълим бериш борасидаги мажбуриятларни бажармаслик) билан жаримага тортилган.\nВоқеа юзасидан болалар ва отага бундай ҳуқуқбузарлик учун мавжуд маъмурий ва жиноий жавобгарлик ҳақида профилактик суҳбат ўтказилган.\nМазкур ҳолат юзасидан терговга қадар текширувлар давом этмоқда.\n02 Июль 08:30 85418\n02 Июль 17:23 74762\n03 Июль 12:03 63331\n04 Июль 13:26 52984


Мазкур мақола нафақат давлат шифохонаси ҳовлисининг йил сайин қисқариб, сотиб юборилавергани, балки туман ҳокимлиги ҳамда мутасаддиларнинг аҳоли саломатлигига қанчалик беписанд экани ҳақида.\nҚашқадарё вилоятининг Миришкор туманидаги мутасаддилар шифо маскани ерини сотишни қасд қилишса, президент қарори ҳам, соғлиқни сақлаш вазирининг хати ҳам, депутатларнинг қаршилиги ҳам, шифокорларнинг норозилиги-ю аҳоли саломатлиги ҳам уларга заррача тўсиқ бўла олмас экан.\nKun.uz сайтида тумандаги Жейнов шифохонасининг салкам 2 миллиард сўмга таъмирлангани ва бир йилга етмай таъмирталаб бўлиб қолгани ҳақида ёзилган эди. Шифохона шундан сўнг қайтадан енгил таъмирланган.\nЭндиги муаммо эса ундан ҳам аянчли: тиббиёт муассасаси ерлари йил сайин тўрт томондан қисқариб бормоқда. Бу кетишда ҳадемай фақат бинонинг ўзи қолса, ажаб эмас.\nЖейнов шифохонаси 1997 йилда қурилган бўлиб, 30 минг аҳолига хизмат кўрсатади. 2017 йилдаги маълумотга кўра, жами ер майдони 15397,56 квадрат метрни ташкил этади.\nДастлаб 2017 йил бинонинг ўнг томондан 30 сотих ери бозор ҳудудига қўшиб берилган. Ундан сўнг эса олд томонидаги 20 сотих ер шифохона балансидан олиб қўйилиб, автомобиллар тўхташ жойига бериб юборилган. Энди беморлар ҳафта кунларига қараб бу ердаги бозор шовқинига ҳам, автомобиллар шовқинига ҳам ва ҳатто ғишт цехи шовқинига ҳам чидаши керак. Муассасанинг яна бир ҳудуди эса хусусий дорихона қурилишига берилган. Барчаси туман ҳокими қарори билан.\nАйни вақтда шифохона ҳовлисига киришда ўнг томонда хусусий тадбиркор қурилиш бошлаб юборган. Маълум бўлишича, 2019 йилдаёқ бу жой аукцион орқали тадбиркорга сотиб юборилган экан.\nШифокорлар ҳар қандай тиббий муассаса фақат тўрт девор ичидаги хоналардан иборат бўлибгина қолмай, балки беморлар учун тоза ҳаво, очиқ майдон, майсазор ёхуд дарахтлар ҳам бўлиши кераклигини таъкидлаб ўтишди. Бу тегишли санитария меъёрлари билан белгилаб қўйилган ва ўз вақтида шунга монанд равишда ер ажратилиб, шифохона барпо этилган. Кейинги йилларда шифохона ҳудудининг ҳар томондан қисқариб келиши оқибатида деярли бинонинг ўзи қолмоқда.\nИккинчи томондан, «Ўзбекистон Республикаси Соғлиқни сақлаш вазирлиги фаолиятини ташкил этиш чора-тадбирлари тўғрисида»ги 2018 йил 7 декабрда имзоланган президент қарори 11-бандида аниқ белгилаб қўйилган: «Ўзбекистон Республикаси соғлиқни сақлаш вазирининг розилигисиз давлат соғлиқни сақлаш муассасаларининг ер участкалари ва кўчмас мулклари бегоналаштирилиши тақиқлансин». Яъни шифохона ерини бериш учун вазир розилиги керак.\nАммо Миришкорда туман тиббиёт бирлашмаси раҳбари И.Шароповнинг 2018 йил 24 декабрдаги икки энлик хати билан 810 кв метр ер туман ҳокимлиги захирасига олиниб, аукционда пуллаб юборилган.\nБеморлар учун яна бир ноқулайлик шуки, шифохонанинг айни вақтда қурилиш кетаётган (сотилган) ҳудудига бошқа кириш йўли йўқ. Унинг йўли шифохонага тез ёрдам машиналари кирадиган йўл билан битта. Бу дегани, муассаса учун унинг ўз ҳудудида энди алоҳида йўл ҳам қолмаяпти.\n«Ҳозир Жейнов шифохонаси ичидан сотилган ҳудудда қурилиш ишлари бошлаб юборилган, тадбиркорга алоҳида кириш йўли ҳам, йўлакчаси ҳам йўқ. Шифохона йўлидан юк машиналари тинмай қатнаяпти, беморларнинг тинчини бузяпти, тез ёрдам машиналари кириб чиқишига халақит беряпти», дейишди шифохона ходимлари.\nМазкур мақола тайёрланаётган вақтда ҳам шифокорлар яна таҳририятга қўнғироқ қилиб, ҳудудда хусусий тадбиркор қурилиш ишлари амалга ошираётгани сабабли шифохонага кирадиган ягона йўл ёпилиб қолгани, тез ёрдам машиналари учун ҳам ўтиш йўли қолмаганини айтишди.\nАслида бундай вазиятда туман аҳолиси саломатлигига эътибор сифатида туман ҳокимлиги назоратни қўлга олиши, шифохона ерларини сақлаб қолиши ҳам мумкин. Аммо бу ерда ва бундан олдинги уч ҳолатда ҳам муассаса ерининг олиб қўйилиши айнан ҳоким қарори билан амалга оширилгани сабабли шифокорлар ёрдам сўраб депутатлар, Соғлиқни сақлаш вазирлиги ва бошқа идораларга мурожаат қилиб келишмоқда.\nҚизиғи, соғлиқни сақлаш вазири томонидан мазкур ҳолат юзасидан республика прокуратурасига хат юборилгандан сўнг ҳам масалага ечим топилмаган.\nЖумладан, Соғлиқни сақлаш вазирлиги фуқароларнинг мурожаатлари ҳамда Олий Мажлис Қонунчилик палатаси депутати сўровига «Бош прокуратурадан Жейнов шифохонасини ҳокимлик захирасига қайтариш тўғрисидаги туман ҳокими қарорини протест келтириб бекор қилиш, тиббий муассаса ерини қайтариш ва айбдор шахсларни қонунда белгиланган тартибда жазога тортишда амалий ёрдам сўралгани» ҳақида жавоб қайтаради.\nБош прокуратура томонидан бу ишни ўрганиш вилоят прокуратурасига, вилоятдан туман прокуратурасига юборилган. Туман прокуратурасининг мурожаатларга жавобан фуқароларга берган хатида эса мазкур иш юзасидан туман маъмурий судига мурожаат қилиш мумкинлиги айтилган.\nДарвоқе, туман прокуратурасининг фуқароларга юборган жавоб хатидан Миришкор тумани ҳокимлиги қарори билан ушбу шифохона балансидаги ерлар тўртта ҳолатда олиб қўйилганини кўриш мумкин.\nХуллас, фуқароларнинг Олий Мажлис Қонунчилик палатасига ҳамда вазирликка, вазирликнинг Бош прокуратурага мурожаатлари охир-оқибат туман прокуратурасига қайтиб келмоқда. Прокуратура эса масалага ҳуқуқий баҳо бериш ўрнига, фуқароларнинг судга мурожаат қилиш ҳуқуқи борлигини эслатиш билан чекланмоқда.\n2021 йил 23 феврал куни Қарши туманлараро маъмурий суди судяси Л.Зайниддинова раислигида ўтказилган суд мажлисида мазкур иш кўриб чиқилади. Гарчи очиқ суд бўлса-да, шифокорлар мазкур суд мажлисига киритилмайди. Даъвогар Миришкор туман тиббиёт бирлашмаси бошлиғи Ғ.Умирзоқовнинг Миришкор туман ҳокимининг Жейнов шифохонаси ҳудудидаги ерни захирага олиш тўғрисидаги қарорини ҳақиқий эмас, деб топиш талаби рад этилади.\nШундай қилиб, шифокорларнинг тиббий муассаса ерларини сақлаб қолиш йўлидаги барча уринишлари йўққа чиқади.\nБир нарсани эслатиб ўтишни хоҳлардик, мазкур масалада бирор-бир шифокор мулкий ёки бошқа томондан ўз манфаати учун мурожаат қилмаган. Балки, аҳолининг умумий манфаати, беморларга қулайлик, президент қарори ижроси талаби учун эшикма-эшик мурожаат қилиб келмоқда. Эҳтимолки, улар энди ҳали қатор ташкилотлар кўзига «бало»дек кўринишар ҳам.\nҲолатга изоҳ олиш учун туман ҳокимлигида бўлганимизда, ҳокимлик ҳуқуқшуноси Жейнов давлат шифохонасининг тиббий муассаса эмаслиги, ҳатто бу муассаса туман тиббиёт бирлашмаси балансига ҳам кирмаслигини маълум қилди.\nҚизиқ, унда шифохона кимнинг балансида? Нега Соғлиқни сақлаш вазирлиги Бош прокуратурага хат билан чиқди?\nҲокимлик ҳуқуқшуносининг Жейнов давлат шифохонаси тиббиёт бирлашмасининг балансида эмаслиги тўғрисидаги изоҳи ҳақиқатга мос келмаяпти. Туман тиббиёт бирлашмаси томонидан берилган маълумотга кўра, Жейнов давлат шифохонаси Миришкор туман тиббиёт бирлашмасининг балансида ҳисобланади.\nБир сўз билан айтганда, шифохона ерларини сотувга чиқарган ҳокимлик ҳам энди бу масала бўйича суд қарор қабул қилганини пеш қилмоқда.\nЖурналистлар шу масалада изоҳ олиш учун туман ҳокимлиги биносига кирмоқчи бўлганида Миллий гвардия ходимлари томонидан монелик кўрсатилганди. Kun.uz ходимлари ўз саволларига жавоб олиш мақсадида аввалига туман ҳокимининг ўринбосари Бекзод Арзиев билан ҳокимлик ҳовлисида кўришган, Арзиев ўзининг «янги» эканлигини айтиб, ер аукционда сотилган вақтларда ишлаган мутахассисни рўбару қилган, аммо мутахассис журналистларга интервю беришни истамаганди.\nБу ҳолат Kun.uz сайтида «Миришкор ҳокимлигида Миллий гвардия журналист фаолиятига тўсқинлик қилди. Камералар ёқилгач, тўсиқ олинди» сарлавҳали мақолада батафсил баён қилинганди.\nУмуман, Жейновдаги шифохона ҳудуди ғайритабиий тарзда сотилиб, аукционга қўйилаётгани ва негадир бу муаммога тумандагиларнинг асло ечим топишга ҳаракат қилмаётгани, қолаверса, шу масала юзасидан журналистларнинг суриштирув ўтказишига монелик қилингани кишини таажжубга солади.\nДарвоқе, Жейнов томонга бораркансиз, кенг далалар, очиқ майдонларга гувоҳ бўласиз. Аммо негадир ҳамма шу шифохона ҳудудига кўз тикяпти. Натижада кенг далалари бўлган туманда беморларга ҳаво етмаяпти.\nЎзбекистон Республикаси Соғлиқни сақлаш вазирлиги ва Бош прокуратурадан миришкорликларнинг нажот масканидаги бу ҳолатга эътибор қаратишни сўраймиз.\nАнвар Мустафоқулов, Исомиддин Пўлатов, Kun.uz мухбирлари.